Angka Kes 3333 Dalam Qur’an?

Angka 3,333 kes kumulatif Covid-19 digembar-gemburkan dengan konon adanya perintah duduk di rumah dalam Al-Qur’an. Padahal angka 3,333 itu tidak ada kena mengena dengan ayat ke 33 surah ke 33 kerana;

1) Perintah untuk duduk diam di rumah yang disebut di dalam ayat ini khas merujuk kepada Ummahatul Mukminin dan Ahlil Bayt Rasulullah ﷺ dari kalangan WANITA.

Perhatikan kalimat;

بُيُوتِكُنَّ
Maksudnya: Rumah-rumah kalian

Dhomir (Kata ganti diri) ‘Kalian’ dalam ayat ini jelas menunjukkan Jamak bagi Wanita kerana hadirnya Nun Jamak Muannath.

Kaedah umum,jamak muannath hanya khusus bagi muannath(wanita) dan tidak akan merangkumi mudzakkar (lelaki) namun bersalahan jamak mudazkkar tidak terhad kepada mudzakkar sahaja dan boleh merangkumi muannath bersekaligus.

2) Perintah berdiam di rumah ketika ini adalah furu'(cabang) ketaatan kepada Waliyyul Amri (pemerintah) dan bukanlah perintah khusus dari Al Qur’an.

3) Sedangkan ayat ke 33 surah Al Ahzab ini membicarakan tentang perintah-perintah khusus bagi Ummahatul Mukminin dan Ahlil Bayt Rasulullah ﷺ dari kalangan WANITA yang berkesinambungan dari ayat sebelumnya dan seterusnya.

4) Perintah berdiam dalam ayat ini dengan tujuan menjaga muruah (kehormatan) dan bukan kerana menghindarkan penyakit!

Berhentilah bernujum,teka-meneka dengan ayat-ayat Allah tanpa ilmu,kerana dibimbangi hal ini termasuk dari kalangan membicarakan tentang Al-Qur’an tanpa ilmu.

TAKUTLAH dengan ANCAMAN dari sabda Rasulullah ﷺ;

وَمَنْ قَالَ فِي الْقُرْآنِ بِرَأْيِهِ فَلْيَتَبَوَّأْ مَقْعَدَهُ مِنَ النَّارِ
Maksudnya: Sesiapa yang berkata sesuatu pada Al-Quran dengan menggunakan pendapatnya sendiri maka bersiap sedialah tempatnya di dalam neraka.
Riwayat At-Tirmidzi

و الله أعلم


Memahami Perubahan Kutub Geomagnetik Bumi

Sekiranya anda merupakan penganut
ajaran Bumi Datar, artikel ini bukan untuk anda.

Gambar di atas merupakan gambar
bumi kita. Pertama sekali, kita mampu lihat di suatu bahagian atas dan bawah
Bumi kita, terletaknya Kutub Utara dan Kutub Selatan. Bahagian ini merupakan
bahagian yang akan berada tetap sewaktu Bumi sedang berputar dari timur ke
barat, dan di bahagian tengah Bumi kita terletaknya garisan Khatulistiwa,
garisan pemisah yang terletak di tengah-tengah, antara Kutub Utara dan Kutub
Selatan.

Baik. Kini kita bicarakan serba
sedikit mengenai fenomena magnetisme pula. Magnetisme merupakan kejadian alam
di mana objek yang memiliki sifat magnetik akan menunjukkan ciri-ciri magnet,
seperti mempunyai dua kutub (Kutub Utara dan Kutub Selatan), dan ia mempunyai
sifat menolak dan menarik. Kalau dua kutub yang sama didekatkan, ia akan menolak.
Dan andaikata dua kutub berbeza didekatkan, ia akan menarik. Bumi merupakan
salah satu contoh magnet yang besar, dan akan dijelaskan dengan lebih lanjut.

Sekarang, bayangkan anda ada sebiji
kompas magnet. Kompas magnet, sama seperti Bumi, mempunyai dua kutub, Kutub
Utara dan Kutub Selatan. Bayangkan kompas anda sedang menghadap ke arah Utara.
Hal ini bermakna – Kutub Utara bagi kompas magnet anda sedang menghadap ke arah
Kutub Utara Bumi.

Dan ini sebenarnya adalah sesuatu
yang pelik.

Kenapa? Sebab sekiranya magnet
dalam kompas kita itu hujungnya adalah Kutub Utara, dan ia sedang menunjuk ke
arah Kutub Utara Bumi, hal ini ganjil kerana dua Kutub Utara sepatutnya
saling menolak antara satu sama lain apabila ia dipertemukan!

Kutub Utara Magnet dan Kutub Utara Geografi

Dari situasi ini, saintis sedar
bahawa kita telah meletakkan Kutub kita pada tempat yang salah. Sepatutnya,
seandainya kita memiliki kompas, dan hujung kompas kita menunjukkan arah utara,
arah yang kompas kita tunjukkan adalah arah Kutub Selatan, kerana Kutub Utara
dan Kutub Selatan akan menarik antara satu sama lain.

‘Kesalahan’ ini telah melahirkan
dua istilah yang berbeza dalam sains, iaitu istilah Kutub Utara Geografi yang
merujuk kepada Kutub Utara Bumi kita, dan istilah kedua adalah Kutub Utara
Magnet, yang merujuk kepada arah sebenar Kutub Selatan Magnet yang pada asalnya
‘salah’. Untuk pemahaman lebih lanjut, boleh rujuk gambar di bawah.

Bagaimana Kutub Geomagnetik Bumi Terbentuk?

Sebelum kita pergi ke topik lebih
berat, ayuh kita berkenalan terlebih dahulu dengan lapisan-lapisan dalam Bumi.
Lapisan yang pertama bagi Bumi adalah lapisan kerak Bumi. Kerak Bumi ini adalah
tempat tinggal kita, dan ia berterusan sedalam antara 5 km hingga 70 km ke
dalam Bumi. Selepas lapisan kerak Bumi, kita ada lapisan Mantel Bumi yang
terletak antara 35 km hingga 3000 km ke dalam Bumi dan lapisan Teras Bumi yang
terletak antara 3000 km hingga 6000 km. Mantel Bumi terdiri dari Mantel Atas
Bumi dan Mantel Bawah Bumi, manakala Teras Bumi pula boleh dibahagi kepada
Teras Luar Bumi dan Teras Dalam Bumi (Nilai ini merupakan anggaran kasar
penulis, nilai sebenar boleh disemak di rujukan).

Satu perkara yang kita perlu
fahami adalah, semakin dalam Bumi kita, tekanan yang ada juga semakin tinggi.
Hal ini menyebabkan kita mengalami kesukaran untuk meneroka Bumi kita sendiri,
dengan penggerudian saintifik paling dalam yang pernah dilakukan adalah di Rusia
(Kola Superdeep Borehole), dengan kedalaman sejauh 12 km. Bayangkan, dengan
menggali kedalaman hanya sejauh 12 km, suhu yang dicatatkan di bahagian paling
dalam itu adalah 180oC!

Sekiranya kita tidak pernah
meneroka sehingga ke dalam Bumi, jadi bagaimana kita tahu kedalaman Bumi dan
komposisi Bumi? Kita main teka-teka ke? Tidak! Dalam kajian saintifik, saintis
dilarang untuk meneka, sebaliknya saintis mengumpul data tentang sesuatu
perkara, dan dari kesemua data yang ada, saintis akan membuat pemodelan
matematik (mathematical modeling) yang digunakan bagi kajian penentuan suatu
perkara.

Benda ini samalah macam kajian
lohong hitam. Kita tahu manusia tidak pernah sampai ke mana-mana lohong hitam,
namun dengan pemahaman kita terhadap Relativiti Umum (General Relativity),
Radiasi Jasad Hitam (Blackbody Radiation), Thermodinamik (Thermodynamics) dan
Fizik Kuantum (Quantum Physics), kita mampu meneroka lohong hitam berdasarkan
model yang kita bina.

Hal yang sama juga teraplikasi
bagi kes Bumi. Saintis menggunakan pengetahuan mereka terhadap sifat bahan dan
melakukan pemodelan Bumi. Dalam kes medan Geomagnet Bumi atau Kutub Geomagnet
Bumi, antara teori yang terkini yang digunapakai bagi menjelaskan kejadian
Medan Geomagnet Bumi adalah Teori Dinamo (Dynamo Theory). Dalam Teori
Dinamo, disebabkan lapisan Teras Luar Bumi terdiri daripada cairan besi (ya,
besi di Teras Luar adalah dalam bentuk cairan akibat daripada suhu dalam Teras
Luar Bumi yang amat panas), dan cairan besi ini sentiasa bergerak akibat
putaran bumi, melahirkan medan Geomagnet.

Analogi yang selalu penulis
gunakan untuk menerangkan situasi ini adalah sama seperti dinamo pada basikal.
Pada basikal selalunya kita letakkan magnet, dan apabila kita mengayuh basikal,
pergerakan kita itu akan menyebabkan terhasilnya elektrik bagi lampu pada
basikal kita. Kiranya, sifir mudah di sini adalah pergerakan + magnet =
elektrik. Terbalik pula halnya bagi Bumi, disebabkan lapisan Teras Luar Bumi
terdiri daripada cairan besi, pergerakan cairan besi ini akan menghasilkan arus
elektrik, dan elektrik ini akan menghasilkan induced magnetic field. Sifirnya: pergerakan
+ elektrik = magnet.

Perubahan Kutub Magnetik Bumi dan Kiamat

Disebabkan Kutub Magnetik Bumi
sendiri masih lagi dalam bentuk pemodelan matematik, perlu ditekankan bahawa
masih terdapat beberapa lompong dari segi pengetahuan kita terhadap medan
magnet Bumi. Baru-baru ini kita dikejutkan dengan berita bahawa Kutub Utara
Magnet kita sedang berubah. Kebanyakan orang kelihatan agak khuatir dengan
situasi ini, dan menyatakan bahawa ini berkemungkinan besar merupakan
tanda-tanda kiamat.

Perlu penulis tekankan bahawa
medan magnet kita terjadi akibat cairan besi dalam Bumi. Apabila saintis
menyatakan bahawa perubahan kutub sedang berlaku, perubahan kutub yang dimaksudkan
adalah perubahan Kutub Magnet Bumi, dan bukan perubahan Kutub Geografi Bumi.
Maksudnya, Kutub Utara kita (Kutub Utara Geografi) masih lagi terletak di utara
Bumi, cuma medan magnet kita (Kutub Utara Magnet) kita yang sedang mengalami
perubahan. Mungkin berlaku perubahan pada pergerakan cecair besi dalam Teras
Bumi, siapa tahu?

Perubahan Kutub Magnet ini bukan
sahaja terjadi di Bumi, bahkan Matahari kita sendiri berubah kutub pada setiap
11 tahun. Maka, untuk mengatakan bahawa perubahan kutub ini adalah sesuatu yang
terjadi secara alamiah adalah suatu pernyataan yang tepat. Banyak lagi
objek-objek ala yang menunjukkan perubahan kutub yang terjadi secara
semulajadi. Justeru, tidak ada apa yang perlu kita risaukan. Bukan?

Namun begitu, bagi kebanyakan
umat Islam, kita percaya bahawa kiamat tidak akan terjadi sehinggalah matahari
terbit dari arah barat. Hal ini tercatit dalam kitab Sahih Bukhari dan Sahih
Muslim, terdapat enam tanda besar kiamat dicatatkan.

Dalam satu riwayat Muslim,
daripada Abu Hurairah, Nabi SAW bersabda yang bermaksud: “Bersegeralah dalam
beramal sebelum datang enam perkara: Terbitnya matahari dari barat, asap,
Dajjal, al-Dabah, perkara khusus daripada kalangan kamu (kematian) dan urusan
umum (kiamat).”

Melihat kepada alam dari
pandangan penulis, penulis dapati Allah s.w.t tidak menjadikan tanda-tanda
kiamat dalam keadaan tiba-tiba, sebaliknya ia berlaku dalam keadaan semulajadi.
Antara contoh tanda kiamat kecil yang kini kelihatan seperti wabak semulajadi
adalah berleluasanya zina, yang kini dianggap satu perkara biasa dalam dunia
Barat.

Maka menurut pandangan penulis,
apabila berlakunya Keterbalikan Geomagnet (Geomagnetic Reversal), Utara yang
sering kita kenali dulu kini akan bertukar arah, dan hal ini akan mengubah
kedudukan arah mata angin kita sendiri.
Sekiranya sebelum ini Utara sering digambarkan di atas, dengan Selatan
di bawah, Timur di kanan dan Barat di kiri, apabila berlakunya perubahan Kutub
Magnet, arah Utara akan berada di bawah, manakala Selatan akan berada di atas,
Barat akan berada di kanan dan Timur akan berada di sebelah kiri.

Maksudnya, meskipun putaran Bumi
tidak berubah, namun sekiranya kita mengubah arah mata angin kita, kita akan
memberi definasi baru bahawa Matahari akan terbit dari arah Barat, dan menuju
ke Timur!

Ini mungkin cuma spekulasi, namun
cukuplah ini sebagai peringatan bahawa tanda-tanda kiamat itu sedang
menghampiri kita.

Video dan link –

National Centers for Environmental Information – https://www.ngdc.noaa.gov/geomag/faqgeom.shtml#What_are_the_magnetic_elements

“What is a geodynamo?” https://www.dw.com/en/what-is-a-geodynamo/av-18606203

“Recreating Earth’s Core in the
Lab” https://www.youtube.com/watch?v=JaNtlZA4724

Rujukan:

Astro Awani (7 Februari 2019). “Medan
magnetik Kutub Utara dikesan semakin beralih – Kajian”.

A. Casselman (28 Februari 2008).
“The Earth Has More Than One North Pole”. Scientific Americana.

B. A. Buffett (16 Jun 2000).
“Earth’s Core and the Geodynamo”. ScienceMag, Vol 288, pp. 2007-2012.

Byrd, Deborah (21 Ogos 2018).
“Researchers find fast flip in Earth’s magnetic field”. EarthSky.
Retrieved 22 August 2018.

M. Williams (7 Disember 2015).
“What are Earth’s layers?” Phys.org


Pendosa Di Sisi Ulama

Sebelum masuk islam, Abu Hafs adalah musuh agama yang bertekad membunuh Nabi Muhammad. Dia ditakuti dan dianggap kafir yang berbahaya. Sehinggalah saat berkahnya doa Nabi, bayu hidayah menyapa jiwa. Berubahlah dia menjadi Umar al-Khattab yang disegani kaum muslimin. Dulu ingin membunuh Nabi, kini rela mengorbankan nyawa demi Nabi.

Di dunia fana ini, tiada manusia biasa yang maksum tanpa masa silam, dan tiada pendosa yang hampa tanpa masa hadapan.
Lazimnya, manusia akan membenci orang yang melakukan kejahatan. Hal ini adalah fitrah yang bencikan keburukan. Fitrah manusia perlu menjalani tazkiyatun nafs bagi mengenal Allah dalam setiap hitam dan putih. Tasawuf mengajarkan kita untuk mencintai kerana Allah dan membenci kerana Allah. Bukan demi hawa nafsu sendiri, tetapi berpandukan wahyu ilahi.

Dengan kacamata hidup bertuhan, setiap orang dipandang dengan rahmat. Seseorang itu tidak mencapai maqam ihsan, kecuali dengan mengakui tiada yang lebih berdosa melainkan dirinya sendiri. Inilah tombol pintu taubat yang pertama.

Hak sebagai hamba, tidak menyombongkan diri dengan orang lain.

Kalau melihat orang bodoh, katakan: “Orang ini berbuat maksiat kepada Allah disebabkan kebodohan. Dan aku berbuat maksiat kepada Allah beserta ilmu. Maka Allah lebih memaafkannya berbanding aku.”

Kalau melihat orang berilmu, katakan: “Orang ini telah mengetahui apa tidak aku tahu. Apalah nak dibandingkan aku dengan dia.”

Kalau melihat orang tua, katakan: “Orang ini lebih dahulu mentaati Allah sebelum aku. Apalah nak dibandingkan aku dengan dia.”

Kalau melihat anak kecil, katakan: “Sesungguhnya aku lebih dahulu berbuat maksiat kepada Allah sebelum dia.”

Kalau melihat pendosa atau orang kafir, katakan: “Aku tidak tahu. Semoga kesudahannya husnul khatimah. Semoga dia memeluk Islam. Aku pula? Aku tidak tahu kesudahanku. Aku tidak tahu adakah akan kekal hidayah taufik bagiku.”

Maka, bagaimana pula akhlaknya dalam kita memarahi orang yang melakukan maksiat. Ya, marah kerana Allah adalah ibadah. Nabi marah, tetapi marah Nabi tak sama dengan marahnya kita. Marahnya Nabi kerana Allah. Marahnya kita?

Di zaman Bani Israel, ada seorang lelaki yahudi yang mengacau ahli ibadah semasa solat. Sewaktu sujud, dia memijak kepala ahli ibadah itu dan menginjaknya. Lantas si abid itu berkata, “Angkat tapak kakimu! Demi Allah! Allah tidak akan mengampunkan dosamu!” Maka Allah menurunkan wahyu dengan firman-Nya: “Hai orang yang bersumpah kepadaku! Bahkan dosa engkau yang tidak diampunkan!”

Imam al-Ghazali pesan, ingatlah 3 perkara sebelum kita memarahi maksiat:

1. Engkau mengingati dosa-dosa dan kelalaian di masa lalu agar diri terasa kerdil.
2. Berbezanya keadaan engkau dengan orang lain adalah semata-mata kerana nikmat Allah. Sehingga tidak timbul ujub, bagga atau sombong.
3. Mengingati ketidakpastian nasib diri. Boleh jadi kesudahan si fulan itu baik, sedang kesudahan engkau itu buruk. Sehingga diri merasa bimbang dan terhindar daripada merasa besar.

Seseorang bertanyakan Aisyah, “Bila orang menjadi jahat?” Jawabnya, “Bila ia menyangka yang dia telah berbuat baik.”

Bahaya paling besar bagi pendakwah ialah menyangka dirinya lebih baik. Oleh kerana inilah Nabi bersabda, “Apabila kamu melihat orang mengatakan: “Telah binasalah manusia”, maka dialah yang paling binasa” (HR Muslim). Kalimat tersebut adalah penghinaan kepada makhluk Allah dan tanda tertipunya diri sendiri dengan amal ibadah.

Boleh jika hendak marah kepada maksiat. Namun harus hati-hati supaya tidak merasa “aku lebih baik”. Marah yang dibolehkan adalah nawaitu kerana Allah. Lantaran

Allah yang menyuruh untuk marah kepada dosa-dosa. Juga dengan syarat, tidak merasakan diri terselamat di masa hadapan daripada apa yang dilakukan pendosa di depan mata. Yang lebih dirisaukan, adalah nasib diri sendiri berbanding amal orang lain. “Aku pula, bagaimanakah nasibku di akhir hayat nanti?”

Dengan mengingati mati, tiada manusia mampu meninggi diri.

RUJUKAN:

Imam al-Ghazali. Ihya Ulumiddin.


Adakah anda tahu di Negeri Sabah ada satu pihak yang akan memantau tentang pembangunan ekonomi di negeri di bawah bayu itu?  Pihak tersebut ialah Pihak Berkuasa Pembangunan Ekonomi Dan Pelaburan Sabah (SEDIA).

Latar Belakang

Koridor Pembangunan Sabah (SDC) telah dilancarkan pada 29 Januari 2008. Tujuannya adalah untuk meningkatkan kualiti hidup rakyat dengan cara mempercepatkan kadar pertumbuhan ekonomi, menggalakkan jurang antara bandar dan luar bandar di samping memastikan pengurusan sumber negeri Sabah di uruskan secara lebih efektif.

Program program di bawah SDC disokong oleh tiga (3) prinsip utama yang akan mendukung pembangunan di Sabah, iatu keperluan untuk merakam aktiviti ekonomi bernilai tinggi, memastikan pertumbuhan yang efektif melalui pemuliharaan alam sekitar dan mahukan ekonomi yang seimbang serta stabil.

SEDIA telah ditubuhkan untuk mempercepatkan pelaksanaan SDC hasil kelulusan Dewan Undangan Negeri Sabah melalui Enakmen Lembaga Pembangunan Sabah 2009 pada 15 Januari tahun tersebut.

Fokus awal SEDIA adalah mempertingkatkan indeks kesesuaian untuk mendiami Sabah dan jadikan Sabah sebagai lokasi yang aktif dengan perniagaan.  Jadi, mereka melakukan penaiktrafan infrastruktur untuk mengurangkan kos tetap untuk menjalankan perniagaan.

Sasaran mereka pada tahun 2025 nanti, SDC ingin mempertingkatkan tiga (3) kali ganda Keluaran Dalam Negara Kasar Sabah (KDNK) per kapita dan sebanyak empat (4) kali ganda melalui perlaksanaan program yang telah diberi keutamaan.

Dan hasilnya, secara purata, lebih 900 000 pekerjaan baru dijangkakan akan dijana semasa tempoh pelaksanaan SDC.


Psikologi Jack Sparrow

Gore Verbinski memperkenal kali pertama watak Jack Sparrow dalam filem ‘The Pirates of The Caribean: The Curse of The Black Pearl‘ yang akhirnya menjadi sangat popular.
Kadangkala, orang nak tonton filem itu sebab dia saja, selain daripada jalan cerita yang menarik.

Jack seorang yang pentingkan diri sendiri. Yelah, semua orang macam itu, tapi Jack ini terang-terang macam itu.

Henry Murray ada bangunkan analisis berkenaan personaliti manusia, berdasarkan keperluannya. Bagi Murray, manusia mempunyai set personaliti sejagat.
Tetapi disebabkan setiap individu berbeza, dalam set tersebut, akan ada personaliti yang melebihi personaliti-personaliti yang lain yang menyebabkan individu itu unik.

Keperluan untuk kejayaan bagi seorang Jack Sparrow adalah kuasa. Benda ini kita akan selalu nampak dengan perangai dia yang selalu acah-acah Kapten dan minta orang lain panggil dia Kapten.

Dia juga mahu dapatkan kuasa daripada ‘Fountain of Youth‘ untuk kekal abadi.

Jack juga jenis orang yang perlukan kerjasama untuk dapatkan kuasa tersebut. Mungkin lebih tepat sekutu kerana dengan musuh dia pun dia cuba nak bersekutu seperti Kapten Barbossa dan Kaptek Black Beard.

Selain daripada Sistem Keperluan Murray (Murray’s system of Needs), Jack juga dapat dianalisis melalui Lima Sifat Personaliti (Big Five Personality Traits). Lima sifat tersebut adalah ‘openness‘, ‘conscientiousness‘, ‘extraversion‘, agreeableness‘, dan ‘neuroticism‘. Aku tak jumpa perkataan bahasa Melayu yang sesuai dengan makna yang dibawa oleh perkataan Inggeris ini.

Openness adalah sifat personaliti yang menggambarkan tahap intelektual, kreativiti, dan rasa ingin tahu. Kebanyakan lanun mempunyai rasa ingin tahu yang tinggi sesuai dengan minat mereka meneroka lautan.

Jack pernah dianggap Tuhan oleh sebuah perkampungan orang Asli di Amerika. Aku tak ingat sequel yang mana. Ini menunjukkan dia mempunyai sifat ‘adventurous’ yang ingin tahu tempat pelik-pelik.

Jack seorang yang licik sampaikan ramai musuh-musuh dan kawan-kawannya tak dapat nak jangka (predict) apa yang difikirkan.

Masa Jack larikan daripada kapal British, Kapten Cutler Becket sendiri tertanya-tanya sama ada Jack benar-benar merancang dengan licik atuapun ia cuma nasib baik yang berlaku ke atas dirinya.

Extraversion pula sifat lebih kurang sama ada dia introvert ataupun extrovert. Benda ini jelas, Jack seorang yang extrovert. Dia sangat diplomatik. Diplomatik Jack sangat licik dan penuh dengan manipulasi untuk mencapai matlamatnya.
Kalau Jack tidak extrovert, Jack tak mampu lakukan benda ini semua.

Agreeableness pula menggambarkan sama ada individu itu mudah berkawan ataupun tidak. Dalam kes ini dah dijelaskan, Jack lebih mudah mengambil jalan aman dan berbincang berbanding keganasan, walaupun dia handal berpedang.

Tapi hampir semua orang susah nak percayakan Jack sampaikan Elizabeth dan Will pernah bergelut nak faham di pihak mana Jack sebenarnya.
Jack pernah mengaku dia bukan seorang yang jujur walaupun kadangkala dia rela menyelamatkan rakan-rakannya.

Neuroticism pula tahap kestabilan emosi. Jack selalu tunjuk rasa takut dan gerun. Maksudnya dia tak mampu untuk mengawal perasaan itu. Tapi boleh jadi itu sekadar permainannya.

Ingat tak masa sequel ketiga, John berada di Loker Davy Jones. Di sebuah padang pasir yang tandus. Kemudian, kita akan tonton ramai versi Jack yang sedang mengemudi kapal. Sebenarnya Jack-Jack ini menggambarkan kumpulan personaliti Jack di bawah sedar yang dibawa oleh Carl Jung.

Carl Jung kata, manusia mempunyai tiga dunia kesedaran. Satu kesedaran dan dua lagi adalah dunia bawah sedar. Di dunia bawah sedar ini terdapat kumpulan personaliti-personaliti kecil yang kita sukar nak sedar kita ada personaliti begitu.

Jack-Jack kecil pernah muncul dalam filem yang menggambarkan ia merupakan personaliti-personaliti bawah sedar.


Mitos dan Realiti Kelahiran kota Eridu dan Uruk

Biasanya mitologi direka oleh orang dahulu sebagai cara menjelaskan perkembangan ajaran agama atau sosial mereka. Seperti Yunani Kuno, salasilah dewa-dewi direka sebagai cara penyatuan beberapa buah kota yang menyembah tuhan yang berbeza.

Namun Orang Sumer yang membina tamadun pertama dunia menjelaskan perkembangan tamadun melalui mitologi.

Ia bermula dengan kisah kota pertama dunia, Eridu. Orang Sumer mementingkan pembinaan tamadun secara material. Bangunan, parit, jalan raya. Benda sebegini mereka sangat menitikberatkan sehingga mana yang rosak mereka segera baiki. Dari situ lahir Dewa Enkidu. Dewa Pembangunan, dewa kota Eridu. Dewa Enkidu disifatkan sebagai pengajar ilmu dunia kepada manusia. Dewa itu ada zat atau sifat-Nya dalam bentuk ‘Me’. Sifat-sifat agung Dewa Enkidu diterjemah dalam ‘Me’ (kita sebut Meh).

Manakala kota Uruk atau Unug, rakyatnya menyembah Dewi Inanna, dewi kesuburan dan cinta. Sejarah Dewa Inanna yang pernah menjadi pelacur melihatkan kelahiran dewi itu bermula dari kehidupan rakyat kota Uruk yang mengamalkan kehidupan seks rambang. Pelacuran di mana-mana. Hubungan sejenis menjadi kebiasaan. Macam rakyat kota Sodom yang dilaknat oleh Allah SWT.

Namun kota Uruk berkembang menjadi kota yang megah mendahului kota Eridu. Perkembangannya diterjemah dalam mitos pertemuan Dewi Inanna dan ayahandanya, Dewa Enkidu.

Dewi Inanna berniat untuk meminta permohonan dari ayahandanya dan Dewa Enkidu yang mengetahui hajat anaknya mengarahkan rakyatnya untuk menyediakan jamuan dan layanan istimewa.

Tiba di kota Eridu, mereka berdua berpesta dan apabila Dewa Enkidu mabuk, Dewi Inanna memukau ayahandanya dan merelakan memberi semua ‘Me’ kepada Dewi Inanna.

Sedar dari mabuk, Dewa Enkidu perasan semua ‘Me’ miliknya telah hilang. Dia bertanya kepada menterinya dan dia ceritakan segalanya. Dewa Enkidu murka dan mengarahkan menteri dan beberapa ekor raksasa mengejar Dewi Inanna yang belayar mengunakan Boat of Heaven.

7 kali kempen mengejar dilakukan namun Dewi Inanna tetap terlepas dari cengkaman ayahandanya itu. Tiba di kota Uruk, dewi Inanna persembahkan keabadian kepada rakyatnya. Itulah penamat kisah Dewa Enkidu dan Dewi Inanna.

Tidak pasti apa pengakhirannya namun apa yang pasti dalam realiti kota Uruk menjadi kota paling megah dalam tamadun Mesopotamia kerana berkat usaha Dewi Inanna dan seterusnya melahirkan raja Uruk yang lagenda, Gilgamesh.

Rujukan:
Paul Kriwaczek. Babylon: Mesopotamia and The Birth of Civilization, p.p 23 – 37


Mitos Penciptaan Alam Semesta Dan Manusia Bagi Masyarakat Māori

Māori, masyarakat asli di New Zealand turut mempunyai kosmologi yang tersendiri seperti tamadun-tamadun silam yang lain. Kepelbagaian suku yang ada menambahkan lagi variasi penceritaan sedia ada. Mitos penciptaan alam semesta dan manusia ini diingati dan diwarisi dari satu generasi ke satu generasi menerusi kaedah lisan, hinggalah pada hari ini ia terekod dalam bentuk penulisan.

Menurut Māori, alam hanya diselubungi kekosongan pada permulaan zaman. Keadaan sebegini disebut sebagai Te Kore. Dalam kekosongan tersebut, muncul dua dewa (atua) azali yang dikenali sebagai Ranginui (Rangi) si Bapa Langit dan Papatūānuku (Papa) si Bonda Bumi.

Beberapa tempoh berlalu, Papa dan Rangi kemudiannya saling bercantum lalu melahirkan tujuh orang anak (versi lain menyebut sehingga ratusan anak). Kesemua mereka berjantina lelaki, dan memiliki kelebihan tersendiri. Mereka dikenali sebagai:

Percantuman antara Rangi dan Papa membuatkan alam semesta diselubungi kegelapan. Sementara itu, kesemua dewa generasi kedua mengimpikan hal sebaliknya – udara yang segar dan semesta yang bercahaya. Maka, Tūmatauenga pun mengusulkan supaya Papa dan Rangi dibunuh. Tāne-mahuta pula mencadangkan supaya mereka berdua dipisahkan.

Usulan kedua diterima. Tāne sendiri mengambil peranan. Dakapan antara Rangi dan Papa dipisahkan, membuatkan Rangi tertolak ke langit manakala Papa pula terjunam ke bumi. Buat pertama kali, alam semesta diterangi cahaya. Serta-merta, dewa-dewa generasi kedua memenuhkan dunia dengan segala jenis hidupan.

Namun, banyak udang banyak garam dan banyak orang banyak ragam. Pemisahan antara Rangi dan Papa tidak dipersetujui oleh Tawhiri si dewa cuaca. Tawhiri menyebelahi bapanya, Rangi untuk memerangi sekalian adik-beradiknya. Bala tentera yang terdiri daripada angin dan awan berbagai rupa dihimpunkan.

Sebelum itu, Tawhiri dikatakan mengorek kedua-dua biji matanya lalu melemparkannya ke langit sebagai tanda meratapi perpisahan ibu bapanya. Bebola mata tersebut kemudian berubah menjadi gugusan bintang (buruj) yang dikenali sebagai Matariki (ahli astronomi memanggilnya sebagai Pleiades). Dalam tradisi Māori, buruj Matariki dijadikan penanda masuknya Tahun Baru.

Perang saudara yang berlaku di Te Paerangi bermula dengan Tawhiri membakar Tane dan menumbangkan kesemua hutan belantaranya. Kemudian, Tangaroa si dewa laut pula menjadi mangsa. Angin berputar, ombak bersahut. Laut bergelora, memaksa anak-anak Tangaroa (seperti Tu-te-wehiwehi si bapa segala reptilia) meninggalkan lautan dan berteduh bersama Tane di hutan.

Seterusnya, Tawhiri menyasarkan Haumia dan Rongo. Namun, Papa si Bonda Bumi sempat memberikan perlindungan dengan menyimpan kedua-duanya di dalam perut bumi.

Kini, yang tinggal cuma Tūmatauenga si dewa perang. Badai ribut dan angin beliung yang dihantar oleh Tawhiri berjaya digagahi, berkat kakinya dipasakkan pada bumi. Tatkala melihat serangannya tidak mempan, Tawhiri pun berundur dan arka peperangan antara dewa-dewa Māori pun berakhir.

Mitos bertukar angin. Kali ini, giliran Tūmatauenga pula menghukum adik-beradiknya kerana bersikap lembik dan pengecut ketika berhadapan dengan Tawhiri. Sebagai pengajaran, Tūmatauenga mengasaskan seni memburu, bercucuk tanam, memotong kayu, memasak, dan menangkap ikan. Dia juga menciptakan cangkul untuk menggali tanah dan jerat untuk menangkap burung.

Semuanya ini bertujuan menjadikan anak-anak Haumia, Rongo, Tane, dan Tangaroa sebagai santapan buat umat manusia.

Tindakan Tūmatauenga tersebut menyemarakkan api benci sesama dewa-dewa Māori. Antaranya, Tangaroa si dewa laut mengincari Tane si dewa hutan, lalu membadai segala rumah, pokok dan kanu yang ada dengan bala banjir. Musababnya, Tane membekalkan kayu-kayan kepada Tūmatauenga untuk membina kanu, mencipta jaring, dan membuat cangkuk yang digunakan untuk menangkap ikan.

Ribut dan hujan yang badai-membadai mengakibatkan daratan kian tenggelam digenangi lautan, lalu membentuk rupa bumi seperti yang dikenali kini. Masyarakat Māori juga meyakini yang permusuhan sesama anak-anak Rangi dan Papa masih berterusan, justeru menjadi punca berlakunya bermacam-macam bencana alam.

Tambah mitos mereka lagi, Rangi dan Papa saling meratapi pemergian satu sama lain. Tangisan Rangi jatuh menimpa Papa dalam bentuk hujan. Keluh-kesah Papa yang mendambakan suaminya pula muncul dalam bentuk kabus hutan.

Usai mitos berkenaan penciptaan alam semesta dan segala fenomena berkaitan, cerita berpindah pula kepada kisah penciptaan manusia yang berlaku dalam pelbagai versi. Versi yang disepakati sesama seluruh suku Māori adalah manusia diciptakan oleh Tane.

Kononnya, Tane terlebih dahulu menciptakan pepohonan dan hidupan lain lalu meniupkan roh buat mereka. Setelah seketika, Tane mengambil tanah kuning lalu membentuk dan menghidupkan manusia pertama yang berjantina perempuan. Namanya disebut sebagai Hineahuone.

Kedua-dua mereka bersemenda, lalu melahirkan Hinetītama. Tanpa mengetahui identiti bapanya, Hinetītama bersemenda dengan Tane lalu melahirkan zuriat berikutnya. Perlahan-lahan, populasi manusia berkembang sehinggalah mencapai jumlah yang ramai seperti sekarang.

Jika diimbau kembali, ciri-ciri dalam kosmologi Māori mengandungi banyak persamaan dengan tamadun-tamadun tersohor lain, seperti Babylon (Enuma Elish) dan Yunani (Theogony). Baik ianya daripada sudut keadaan alam semesta pada awal penciptaan, peperangan antara dua generasi dewa, mahupun sifat foya-foya yang dimiliki si dewa dalam menghamili manusia.

TERJEMAHAN
Ancient Origins. (23 Februari 2021). The Mythological Maori Origin Stories of New Zealand.


Kenapa Air Laut Masin?

Tanggapan umum mengenai alam laut telah berubah. Jika dulu, laut menjadi punca pendapatan tidak terhad pada nelayan semata-mata.

Perdagangan global dulu dan sekarang masih bergantung pada lautan luas, selagi mana laluan darat (kereta api misalnya) tidak balik modal.

Nelayan zaman dulu tidak perlu menghiraukan tentang spesis larangan dan sempadan antarabangsa.

Puas hati dengan lokasi, jalankan saja kerja untuk mengeluarkan sedikit daripada dua juta spesis yang mendiami 71 peratus permukaan Bumi ini (Doyle, 2015).

Kegiatan perikanan yang bantu membangunkan ekonomi sara diri silam.

Lautan sebenarnya mempunyai jasa jauh lebih besar. Selain daripada makanan dan perdagangan, laut menjadi punca utama semua orang boleh hidup di Bumi.

Kerana lautan membawa haba di iklim khatulistiwa ke kutub, mengimbangi cuaca dan iklim (Forget & Ferreira, 2019).

Sekarang orang ramai melihat pokok sebagai penyumbang oksigen utama.

Hakikatnya 50 hingga 85 peratus oksigen dunia disumbang lautan, terima kasih pada plankton tumbuhan (phytoplankton) menerusi proses fotosintesis tersendiri (EarthSky, 2015).

Dalam kalangan plankton tumbuhan, terdapat sejenis bak-teria iaitu prochlorococcus. Halus dan banyak, bak-teria ini menghasilkan 20 peratus oksigen di seluruh biosfera Bumi (Tetu, 2019).

Anggaran kasar saintis, berat semua prochlorococcus mencecah 176 bilion kilogram.

Inilah sebab manusia perlu mengurangkan kebergantungan pada plastik, yang merupakan mµsµh utama prochlorococcus.

Hutan tebal mempunyai peranan tersendiri yang lebih meluas. Jasa prochlorococcus  walau bagaimanapun menandingi setiap pokok yang menghijau di darat.

Tanpa laut, kesannya besar: tiadalah kehidupan di alam ini kerana Bumi hilang kesesuaian (life suitability). Dari segi ekonomi, lautan banyak menjadi penyumbang juga.

Amerika Syarikat menghasilkan tiga juta pekerjaan kerana lautan, yang memberikan AS$307 bilion pada tahun 2017. Tidak pelik kenapa Dunia Barat sekarang nekad menjaga lautan.

Cuma kelainan antara air laut dan sungai menjadi tanda tanya: apakah faktor di sebalik kemasinan?

Mengenali Punca Kemasinan

Keperluan asas bagi semua organisma yang mendiami lautan ialah kemasinan. Tidak kira organisma besar (boleh dilihat dengan mata kasar) atau halus (perlu alat mikroskop), masin menjadi bagaikan udara untuk mereka.

Jika organisma air laut dibuang dalam air tawar, sel mereka akan mengumpulkan air begitu banyak hingga kembung dan akhirnya ma-ti.

Ada tempat dalam laut sebenarnya jauh lebih masin. Jadi rahsia kemasinan laut terletak pada dua sebab: (1) air daripada darat dan (2) pembukaan di dasar laut. Dua sebab ini mungkin kedengaran terlalu ringkas.

Namun prosesnya seperti yang boleh dibayangkan agak rumit dan memakan masa.

Hujan menyimbah pada permukaan darat yang terdiri daripada tanah dan batu.

Air hujan agak berasid, sekali gus mampu mengh-akis batu yang melepaskan atom bercas (ion).

Ion ini pula dibawa denai dan sungai yang mengalir hingga ke laut. Kebanyakan ion berlarut ini digunakan organisma laut (dan disingkirkan daripada air tersebut). Bagi ion yang tidak disingkirkan, ia menjadi pekat.

Sumber garam di laut pula ialah bendalir hidroterma, yang keluar daripada dasar laut. Air laut meresap masuk dalam dasar laut.

Magma dibawah dasar laut ini kemudian memanaskan air laut, menyebabkan siri tindak balas kimia.

Air kehilangan oksigen dan magnesium, walau bagaimanapun mendapat logam seperti besi, zink dan kuprum daripada batu-batu sekeliling.

Air ini kemudian keluar melalui dasar laut juga, kini dengan logam-logam tersebut. Sesetengah garam laut timbul daripada letµ-san gunung berapa dasar laut yang juga menghamburkan kandungan mineralnya.

Inilah sumber yang membekalkan klorida dan natrium dalam laut. Kepekatan garam pula tertakluk pada suhu dan pemendakan sekeliling (Kennedy, 2014), lebih masin di kawasan latitud tengah.

Organisma laut seperti ikan misalanya tidak berasa masin kerana masih hidup. Haiwan laut mampu mengeluarkan kandungan garam dalam badan melalui ginjal dan insang, seakan-akan kencing.

Sebab itulah ikan laut tidak berasa masin.

RUJUKAN:

Doyle, A. (2015, Mac 18). There are 228,450 known species in the ocean – and as many as 2 million more that remain a total mystery. Business Insider.

EarthSky. (2015, Jun 8). How much do oceans add to world’s oxygen?

Forget, G., & Ferreira, D. (2019). Global ocean heat transport dominated by heat export from the tropical Pacific. Nature Geoscience. 12: 351-354.

Kennedy, C. (2014, Julai 28). Shifting ocean surface saltiness from 2004-2013. Climate.gov.

Tetu, S.G., et al. (2019). Plastic leachates impair growth and oxygen production in prochlorococcus, the ocean’s most abundant photosynthetic bac-teria. Communications Biology. 2 (184).


Sebenarnya Trump Tak U-Turn Pun Pasal Huawei

Satu-satunya peristiwa geopolitik yang betul-betul memberi impak ialah persidangan G20 yang diadakan di Osaka 2 hari lepas.

Yang menjadi tumpuan tidak lain pertemuan antara Donald Trump dan Xi Jinping. G20 jadi G2. Seperti jangkaan semua, kedua-dua telah mencapai kata sepakat untuk menangguhkan lagi “trade war” dan memulakan perundingan. Kali terakhir penangguhan trade war pun dibuat ketika G20 pada 1 Disember lepas.

Kalau kita cerita trade war, majoriti rakyat Malaysia malas nak ambil port. Kena bagitau: Trump dah tak ban Huawei, Huawei boleh guna Android, baru orang rasa penting. Ye, hasil daripada penangguhan trade war ni, perintah larangan ke atas syarikat-syarikat US seperti Google untuk beurusan dengan Huawei turut dibatalkan.

Adakah ini satu “u-turn” daripada Trump?

U-turn tu perubahan sikap secara 180 darjah. Contohnya mula-mula kau ban Huawei atas sebab mengancam keselamatan negara, pastu tiba-tiba kau tarik balik perintah larangan kata Huawei tak mengancam keselamatan negara. Tu baru U-turn.

Tapi Trump tak u-turn. Pendirian Trump masih sama. Cuma, macam aku yang tulis pada bulan lepas (https://www.facebook.com/ayman.rashdan.wong/posts/10211058301213067), Trump ban Huawei bukan sekadar nak ban, tapi nak pressure China untuk memberi “concession” dalam rundingan perdagangan dengan China. Kalau Trump dapat concession tu, maka dia batalkan larangan ke atas Huawei.

Nak faham cerita dia, kita kena rewind balik cerita trade war antara US dan China yang berlangsung sepanjang tahun 2018. Aku dah banyak kali tulis pasal trade war (https://www.thepatriots.asia/perang-dagang-usa-china/). Tapi takpe, aku rumuskan di sini:

Trade war merujuk kepada tindakan US dan China saling menaikkan kadar tarif (cukai ke atas import) ke atas barangan masing-masing. Trade war ni dimulakan oleh Trump, ada 3 round: 6 Julai 2018 (kenaikan 25% atas barangan bernilai $34 bilion), 23 Ogos 2018 (25% atas $16 bilion) dan 24 September 2018 (10% atas $200 bilion).

Kenaikan tarif akan menyebabkan kos barangan jadi lebih mahal. Syarikat rugi, dan pelabur pun lari. Jadi China kena balas balik. Untuk 2 kali pertama China balas dengan nilai yang sama: $34 bilion, $16 bilion. Tapi kali ketiga China hanya mampu balas $60 bilion. Kenapa?

Sebab jumlah import China daripada US hanya bernilai $120 bilion saja, 3 round dah habis $110 bilion, dah tak ada benda boleh cukaikan. Tapi time ni Trump pula ugut akan kenakan lagi tarif ke atas $267 bilion barangan eksport China ke US. Sebab US import $539 bilion daripada China, baru habis kuota $250 bilion (34 + 16 + 200).

So no choice, China kena talk dengan US. Dan tujuan Trump memang nak talk dengan China pun. Trump bukan ajak perang. Trade war ni ada dalam manifesto Trump semasa kempen 2016. Katanya akan kurangkan defisit US dengan China dan juga menamatkan amalan perdagangan China yang “unfair”. Kat China, nak buka syarikat kena JV dengan syarikat milik kerajaan China, dan syarikat milik kerajaan China akan pegang syer majoriti. So Trump nak paksa China import lebih banyak daripada US (kurangkan defisit), dan juga longgarkan syarat bagi syarikat asing untuk buat bisnes kat China.

So semasa 1 Disember 2018, US dan China capai persetujuan untuk berunding pasal semua tu. Kalau dalam masa 90 hari tak capai apa-apa deal, maka kenaikan tarif $10% yang dikenakan ke atas $200 bilion tu akan dinaikkan kepada $25%.

Akibat tak ada apa-apa deal dicapai, maka pada 10 Mei, Trump naikkan 10% tu kepada 25%. Dan beberapa hari kemudian, pada hari penyiaran episod terakhir Game of Thrones, Trump melarang syarikat ICT US (termasuk Google) untuk berurusniaga dengan Huawei. Tu memang Trump punya trump card.

Walaupun Huawei ada OS sendiri (Hongmeng), tapi tu bukan hal Huawei semata-mata, ni hal trade war antara China dan US. China dah tak ada apa-apa boleh nak cukaikan US lagi. Trump card China dah habis. So nak tak nak, kena deal dengan US, kena bagi concession kepada Trump.

So apa concession yang Trump dapat? Untuk kali ni, kacang soya. Bunyi macam kelakar, tapi kacang soya ialah eksport US terbesar ke China. China ni bangsa soya, dari tauhu, kicap hingga furu (tauhu jeruk) semua dibuat daripada kacang soya. Tapi disebabkan nak balas balik tarif Trump, jadi China kenakan tarif juga ke atas kacang soya. Gila rakyat China meroyan nanti tiba-tiba harga produk soya jadi mahal. Jadi China pergi import soya dari negara lain: Brazil.

Dan itu menyebabkan eksport kacang soya US merudum. Kat US, penanaman soya concentrate dekat negeri-negeri “Midwest” seperti Iowa dan Nebraska. Diorang ni undi Trump tahun 2016. Kalau tak jaga diorang, mahu kalah Trump tahun depan. Dan kesan trade war ke atas petani ni juga antara punca Parti Republican tewas dalam pilihanraya Mid-Term waktu November 2018.

Tapi “fortuna” mendampingi Trump, time-time ni rakyat Brazil telah memilih presiden baharu, Bolsonaro yang pro-US dan pro-Trump. Bolsonaro nak bantu Trump, jadi plan untuk kurangkan eksport soya ke China. Itu menyebabkan China dah tak ada apa-apa leverage ke atas Trump. Dan Trump pun nampak kalau masalah ni tak selesai, hancur deposit undi dia. So, it’s time to talk.

Jadi akhirnya, Trump tarik balik perintah larangan ke atas Huawei. Dan China pun mengimport soya semula daripada US. Win-win.

Tapi nak kata Trump ni “brilliant” dan “genius” tak boleh juga. Sendiri yang mulakan masalah, pastu klaim kredit bila selesaikan masalah yang dicipta oleh sendiri. Tapi sekurang-kurangnya kita boleh memahami setiap langkah dia adalah rasional dan “calculated”. Bukannya “gila” “bodoh” yang kita biasa baca dalam media anti-Trump.

Dan G20 kali ni juga bukan penamat kepada trade war antara US dan China. Trump akan terus jadikan trade war ni alat untuk naikkan populariti dia. Dan sekiranya Trump kalah pada pilihanraya tahun depan pun, trade war antara US dan China pun tak semestinya akan tamat.

*sekali lagi prediction aku tepat. Hualauwei. Besok market rally lah tu.


Promosikan Kedah Sebagai Salah Satu Daripada Capital Empayar Melayu Srivijaya

Dalam Prasasti Kepingan Leiden Besar (kurun ke-11 Masihi) yang ditulis dalam bahasa Sanskrit, pemerintah Srivijaya pada mulanya disebut sebagai “Śriviṣayādhipatinā Kaṭah-ādhipatyam ātavantā” dalam bahasa Sanskrit yang bermaksud “Pemerintah Srivijaya dan yang menjalankan pemerintahan di Kedah”.

Baginda juga telah diberi gelaran “Kaṭah-ādhipates” yang bermaksud “Pemerintah Kedah”. Pada bahagian bahasa Tamil pula, Raja Suvarnabhumi disebut sebagai “Kiḍāratta-araiyan” ataupun “Kaḍāratta-araiyan”, masing-masing bermaksud Raja Kidara dan Raja Kadara, kedua-duanya membawa makna Raja Kedah.

Jika kita perasan, kaitan gelaran pemerintah Srivijaya dengan lokasi Kedah adalah unik dan ini adalah bukti paling jelas dan muktamad. Manakala lokasi pemerintahan lain diambil berdasarkan catatan pengembara China dan sumber-sumber analisis sejarahwan. Tapi kes Kedah adalah unik kerana nama Kedah disatukan dengan gelaran berprestij pemerintah Srivijaya atau maharaja Srivijaya, dinyatakan dengan jelas dalam satu prasasti.

Tuan-tuan nampak tak apa yang tersurat dan tersirat dari sini?

Kita tahu sifat Kedatuan Srivijaya yang beberapa kali memindahkan ibukotanya di sepanjang kewujudannya lebih 6 abad. Sejarah telah pun membuktikan Kedah pernah menjadi wilayah penting dalam empayar maritim ini. Jadi apa tunggu lagi, mana dia persatuan sejarah, muzium dan pihak-pihak berautoriti yang berkaitan? Tolong fokuskan benda ni sebab jika mengerti dan faham betul-betul, Kedah boleh dipromosikan sebagai salah satu ‘landmark’ penting jika hendak membicarakan tentang sejarah Srivijaya. Tetapi ada tak benda ni kita highlight-kan sebelum ni? Jarang atau langsung tiada kan?

Kalau kita tengok dalam website-website Thailand pun diorang dah lama promosikan Segenting Kra sebagai salah satu kawasan bersejarah era Srivijaya. Mereka klasifikasikan seni rupa, ukiran dan senibina gaya Srivijaya dan bangunkan tarian yang dinamakan ‘Rabam Srivichai’. Rileks je. Takde pun takut dengan ‘senjata paling mengerikan’ yakni ‘dituduh klaim’. Ada bukti, ada sejarah jalan terus.

Kalau tak tahu, jadikan Thailand sebagai contoh. Bagaimana mereka promosikan wilayah Suratthani sampai Patani. Srivijaya ni nama besar. Tentulah Thailand takkan lepaskan peluang yang ada selagi ada bukti sejarah depan mata. Kita yang dah ada “Tamadun Paling Tertua di Asia Tenggara” pun masih tercangak-bangak lagi. Meeting karipap dah berapa juta kali dah. Tapi apa pun tak boleh.

Jadi sekarang, semua persatuan sejarah, muzium dan sewaktu dengannya especially di Kedah sendiri kena bertindak sekarang. Move! Kalau dah buta sejarah sejak kecil dan takde ubat dia pun tak mengapa, tapi sekurang-kurangnya benda ni boleh buat duit, boleh bangunkan ekonomi rakyat Kedah.

Benda ni lombong emas dan durian runtuh pada industri pelancongan kalau pihak-pihak yang berkaitan mengerti. Tapi kalau buta sejarah dan taktau meniaga memang epik fail abadi.

~Srikandi


Kenapa India Tak Tahu Malu Menjilat Israel?

1. Ramai sekali rakyat India secara terang-terangan menjilat rakan Israel mereka, menyatakan sokongan kepada negara tersebut, malah menyokong pencerobohan rejim Zionis ke atas Palestin, juga semua ancaman dan konflik bersenjata melibatkan Israel. Kenapa eh? Dia cenggini;

2. Semasa Gandhi memimpin India, walaupun beliau faham isu pelarian Yahudi selepas P.era.ng Dunia Kedua, beliau pada November 1938 pernah berkata “Palestin milik Arab, sama seperti England milik Inggeris dan Perancis milik orang Perancis”.

3. Ini bermakna, walaupun Gandhi faham isu pelarian Yahudi selepas Pe.ran.g Dunia Kedua, India pimpinannya tetap undi untuk menolak Partition of British Mandate Palestine, 1947 yang membahagi-bahagikan wilayah asal Palestin menjadi penempatan Yahudi.

4. India bahkan turut mengundi untuk menolak kemasukan Israel kedalam PBB pada 1949. Ini bermakna, India ketika itu memang tidak menerima penubuhan sebuah negara Israel.

5. India mula mengiktiktiraf Israel secara tak rasmi pada 1950. Mereka memiliki pejabat konsulat hanya di Bombay pada 1953, dan bukan di New Delhi. Kerajaan kongress India pimpinan Nehru ketika itu lebih menghormati hubungan mereka dengan sekutu Arab mereka.

6. Namun kecenderungan ini telah mula berubah, mungkin seawal lepas bermulanya Pemisahan India 1947, dan dimarakkan lagi dengan Pe.ran.g India-Pakistan sejak 1971 dan konflik Siachen merebutkan wilayah Kashmir sejak 1984 hingga 2003.

7. Ia berlaku pada garis masa yang sama sejak Per.an.g Palestin-Israel pada 1947 dan Nakba 1948, P.era.ng Yom Kippur antara Arab dan Israel pada 1973.

Pendek kata, kedua-dua pentas konflik; Israel-Arab dan India-Pakistan muncul ketika kebangkitan gerakan Islam sekitar 70an.

8. Rakyat India mula melihat bahawa konflik mereka dengan Pakistan seakan sama dengan pembantaian Israel ke atas Palestin dan seluruh rantau Arab sejak itu. Israel seolah-olah ‘beacon of hope’, harapan bahawa mereka boleh menang mengatasi

Pakistan, sebuah negara Islam.

9. Israel-India sejak itu menjadi sekutu dalam ekonomi dan pertahanan. Ia tambah mekar bila BJP yang dipimpin Narendra Modi membentuk kerajaan. Narendra Modi menjadi Perdana Menteri sejak 2014 dengan reputasi seorang totok nasionalis Hindu, menunggang India atas dasar ‘Hindutva’.

10. Kerajaan Narendra Modi sejak itu didakwa mengagungkan konsep ‘Keulungan Hindu’ (Hindu Supremacy), ditambah dengan polisi mesra Modi dengan rakannya Donald Trump yang popular dengan slogan “Make America Great Again” nya.

11. Kemenangan Trump dalam pilihanraya presiden Amerika pada 2016 bermakna lembaran baru hubungan India-Amerika. Narendra Modi dilihat mengagumi banyak polisi Amerika, terutamanya polisi luar dan hubungannya dengan negara-negara Arab dan Islam.

12. Narendra Modi kemudian menjemput Perdana Menteri Israel, Benjamin Netanyahu pada 2017. Ia adalah lawatan pertama seorang PM Israel ke India, mengukuhkan mesej Modi kepada penyokongnya bahawa India cenderung untuk lebih mesra dengan Israel, sekutu rapat Amerika.

13. Donald Trump dijemput ke India selepas Modi memenangi pilihanraya 2019, dilihat mengukuhkan lagi polisi kabinet Modi. Protes ke atas Trump yang ketika itu menyekat kemasukan ramai warga dari negara-negara Islam ke Amerika membayangi lawatan singkatnya ke New Delhi pada 2020.

14. Beberapa siri keganasan antara agama, makin kerap berlaku ketika Modi mentadbir. Ia lebih buruk apabila rusuhan di Delhi pada 2020 memang diketahui didalangi oleh pimpinan BJP dan orang kanan Modi sendiri.

15. Ia didakwa s.erang.an terancang ke atas umat Islam India yang telah turun berdemonstrasi menentang CAA Pendaftar Kewarganegaraan Kebangsaan (NRC). Di bawah NRC, penduduk Islam yang gagal membuktikan ibu bapa atau datuk nenek mereka menetap di India bakal berdepan pengusiran.

16. Mahkamah kerajaan Modi juga memutuskan tapak asal Masjid Babri yang pernah diruntuhkan ekstremis Hindu di Ayodhya pada 1992 akan dibina semula kuil Hindu di atasnya.

Pada Ogos 2020, Narendra Modi sendiri merasmikan pembinaan Kuil Ram di situ. Macam bakal nasib Al Aqsa kan?

17. 2017 merupakan turning point nasionalisme dan ekstrim Hindu di India untuk tambah menyegar. Konflik India dengan Pakistan dilihat sama seperti pembantaian Israel ke atas Palestin.

Ia tampak menyuburkan keyakinan penyokong Modi untuk terus bersetia dan menyokong BJP.

18. Pakistan terus menjadi sasaran kempen pendukung nasionalisme Hindu dalam BJP. Perebutan wilayah Kashmir dirujuk sebagai pergelutan India untuk membebaskan sebuah wilayah dari pendudukan kuasa, sama macam Israel merampas tanah Palestin.

19. Selaku seteru utama, bagi India, Pakistan juga beragama Islam, dianggap sebagai sarang pengganas dan berkongsi sempadan.

Samalah macam Israel konon menghadapi ancaman dari Palestin; ada ramai orang Islam, tempat munculnya pejuang Hamas dan berkongsi sempadan yang sama.

20. Agak lucu juga kerana naratif mereka dipaksa sekalipun dari aspek budaya dan agama, mereka tidak ada persamaan langsung. Ye lah, agama Yahudi, macam Islam adalah Abrahimic yang mengamalkan monotheistic manakala Hindu pula politheistic.

21. Pemaksaan naratif sebegini tidak asing kerana mahu kekal relevan sebagai sekutu politik dan mahu tampak dijadikan mangsa keadaan. Kerana itu ramai sahaja rakyat India dilihat menyokong pembantaian Israel ke atas Palestin.

Pasal mereka boleh relate dengan diri sendiri.


Siri Harry Potter: Membongkar Kewujudan Sumpahan Tidak Terampun (Unforgivable Curse)

Wujudkah sebenarnya Sumpahan Tidak Terampun (STT) ini? Penulis katakan, bukan sahaja ianya wujud, malah diamalkan pada zaman sekarang dengan berleluasa. Izinkan penulis untuk menjelaskannya.

Pendapat penulis, STT adalah alegori yang digunakan oleh J.K. Rowling sebagai satu cara beliau mengkritik sistem hvkvman m4t1 (capital punishment) yang dilaksanakan di US. Sebagai seorang liberal, J.K.Rowling adalah pengkritik tegar hvkvman m4t1 yang dilaksanakan di beberapa buah negara.

STT digunakan sebagai satu cara untuk Rowling mendeklarasi moral high ground beliau terhadap isu hvkvman terhadap p3nj3nayah. Sebagai warganegara Britain (yang undang-undang hvkvman m4t1nya telah dimansuhkan) [1] , beliau memang tidak setuju dengan pelaksanaan hvkvman m4t1 di US.

Tengok sajalah dalam novelnya, kalau ahli sihir di Britain disabitkan kesalahan j3n4yah, mereka akan ditempatkan di Azkaban sedangkan kalau ahli sihir Amerika seperti dalam Fantastic Beast, mereka akan dihvkvm m4t1 [2].

Apakah bukti yang mengatakan STT ini adalah hvkvman m4t1? Ok, pertama sekali kita kena faham apa itu STT. STT ini adalah tiga sumpahan serangkai yang sangat merbah4y4 sehingga diharamkan penggunaannya secara meluas.

Kalau nak guna, ahli sihir perlu dapat persetujuan daripada Kementerian Sihir. Sumpahan tiga serangkai itu ialah yang pertama Imperio, menjadikan pengguna sihir boleh mengawal gerakan yang terkena sihir, yang kedua Crucio yang dapat meny3ks4 m4ngs4, dan yang terakhir sihir yang membvnvh iaitu Avara Kedavra.

Jadi, apa kena mengena dengan hvkvman m4t1? Baiklah. Di US, setiap negeri mempunyai protokol  berbeza dengan cara pelaksanaan hvkvman m4t1. Antara hvkvman m4t1 yang dijalankan ialah hvkvman gantung, kerusi elektrik dan suntikan. 28 daripada negeri-negeri di US menggunakan suntikan sebagai cara menjalankan hvkvman m4t, seperti di Texas, Lousiana dan Missisippi. Bagi yang menggunakan hvkvman ini, ada tiga protokol piawai iaitu :-

Suntikan ini betujuan untuk menidurkan penj3n4yah. Secara umumnya, suntikan ini berisiko rendah dan selamat. Suntikan ini boleh dibandingkan dengan jampi Imperio kerana kesan terhadap orang yang terkena sama seperti kesan d4d4h pelalian. Ini dibuktikan apabila Harry Potter menggambarkan kesan jampi itu digunakan terhadapnya.

Dikatakan apabila terkena jampi ini, seolah –olah seperti terkena pelepasan daripada sebarang obligasi, menjadikan orang yang terkenanya mudah dikawal oleh orang yang menggunakan jampi ini [3].

Suntikan ini menyebabkan anggota badan kita menjadi kaku, sama seperti jampi Imperio dalam Harry Potter. Dalam keadaan suntikan ini, d4d4h/ubat yang disuntik ke dalam badan penjen4y4h akan mengakibatkan semua otot dalam badan dalam tahap ‘extreme relaxation’, jadi kebanyakan otot dalam badan tidak boleh bergerak [4].

Sebabnya, selepas penjn4yah terkena suntikan anastetik, tubuh badan mereka masih boleh bergerak dan boleh mengakibatkan isu yang serius kepada penjenayah apabila ubat/d4d4h ketiga disuntik nanti. Di sini kita boleh lihat, suntikan yang paling penting dalam hvkvman ini ialah suntikan 1 dan 2.

Suntikan terakhir ialah Initiasi, dimana suntikan ini bertujuan untuk mem4tikan penjen4y4h. Namun, bukan semudah yang disangka untuk menghantar mereka ke 4lam b4rz4kh. Suntikan terakhir akan menghasilkan cardiac arrest, iaitu kegagalan jantung untuk berfungsi secara tiba-tiba [5].

Berbeza dengan s3r4ngan jantung (heart 4tt4ck), cardiac arrest ini boleh menyebabkan kem4t1n dengan tiba-tiba. Inilah hvkvman m4t1 yang digunakan oleh US melalui suntikan dengan harapan hvkvman ini tidak meny3ks4 penj3n4yah seperti hvkvman g4ntvng dan kerusi elektrik. Namun kata kuncinya ialah ‘jika dijalankan dengan betul.

’ Jikalau cuai, ketiga-tiga suntikan boleh mengakibatkan 4z4b s3ks4 kepada penj3n4yah. Jika suntikan 1 tidak cukup dos dan penjenayah tidak lena dengan lengkap, suntikan 2 akan menyebabkan mereka tidak boleh bergerak dalam jaga.

Bayangkan, anda tidak boleh bernafas kerana otot anda kaku, dan anda tidak boleh berkata-kata kerana otot suara anda kaku. Jadi, bila disuntik ubat ketiga, dah la tidak boleh bernafas, tidak boleh berkomunikasi dengan orang seperti gerak jari atau kelip mata, suntikan ketiga akan mengakibatkan kem4t1an yang meny3ks4kan.

Sumpahan Tidak Terampun dalam Siri Harry Potter

J.K. Rowling cuba menggambarkan hvkvman m4t1 melalui suntikan ini dengan sihir Crucio dan Avara Kedavra. Jika suntikan berjalan lancar, maka Avra Kedavra, m4t1 dengan cepat dan ringkas.

Tambahan pula, dikatakan terdapat dua cara Avara Kedavra diaplikasikan kepada pihak lawan, sama ada ny4w4 dicabut dengan pantas atau anggota badan tidak bergerak sekaligus mengakibatkan pihak lawan kaku dan m4t1 [3].

Tapi jika cuai, jadilah macam sumpahan Crucio yang akan meny3ks4 orang terkenanya. Dalam cerita Goblet of Fire, STT ini didemonstrasikan di hadapan pelajar Hogwarts oleh Guru Pertahanan Ilmu Hitam yang baru, Mad-Eye Moody.

Ketika beliau tunjukkan jampi yang pertama iaitu Imperio, kebanyakan pelajar dalam kelas begitu suka hati dan terpegun dengan jampi itu. Ada yang takut, ada yang ketawa ketika Mad-Eye Moody menggunakan jampi itu keatas labah-labah miliknya.

Ini menunjukkan jampi itu tidak mendatangkan bah4y4 yang tinggi kepada orang ramai, sama seperti suntikan anastetik yang digunakan secara meluas dalam pemb3d4han.

Namun apabila beliau gunakan jampi yang kedua, semua kecut. Hermoine sampai menjerit kerana tidak tahan melihat labah-labah itu dis3ks4 dan Neville sampai trauma dibuatnya. Walaupun hanya sebagai demonstrasi, tapi mereka gentar dengan jampi itu kerana seksaan yang diberikan.

Ini menggambarkan situasi hvkvman m4t1 yang sepatutnya ringkas dan selamat menjadi sesuatu yang meny3ks4kan. Selain itu, antara syarat jampi Crucio ialah pengguna haruslah memiliki kebencian yang membara, kerana jampi ini terlalu k3j4m dan tidak berhati perut.

Realitinya, antara sebab hvkvman m4t1 dibantah oleh liberal ialah tidak ada sebarang bukti kajian tentang kaitan antara hvkvman m4t1 dengan kejayaan cegahrintang terhadap j3n4yah, maknanya ada hvkvman m4t1 tidak membuktikan penurunan kadar j3n4yah [6].

Tambahan pula, hvkvman m4t1 dianggap membazirkan duit cukai rakyat kerana pelaksanaan metod hvkvman m4t1 lebih mahal daripada hvkvman p3nj4ra [7]. Mungkin kerana itulah J.K. Rowling begitu lantang mengkritik US dalam novelnya.

RUJUKAN:


Di Sebalik Kepingan Sandwich

Anda makan sandwich hari ini? Ia bukan sesuatu yang mengejutkan kerana beratus ribu manusia di seluruh dunia juga turut menikmati sandwich pada setiap hari. Malah, masyarakat di Amerika sendiri secara puratanya telah menikmati hampir 200 sandwich seorang pada setiap tahun. Apa istimewanya kepingan roti yang bernama sandwich ini? Adakah keistimewaannya terletak pada inti sandwich tersebut? Atau pada jenis rotinya?

Oxford English Dictionary telah meletakkan definisi sandwich sebagai ‘suatu jenis makanan yang terdiri daripada dua keping roti yang mempunyai inti di antara keduanya, dimakan sebagai suatu hidangan ringkas’. Jelas sekali berdasarkan definisi ini, konsep sandwich adalah begitu mudah, iaitu dua keping roti dengan apa jua inti di dalamnya. Namun, tahukah anda sejarah di sebalik kepingan sandwich ini?

Sejarah Sandwich

Sandwich, meskipun hanya didefinisikan sebagai suatu makanan ringkas dengan dua keping roti berinti, namun, ia mempunyai sejarah yang panjang untuk dirungkaikan. Sejarah sandwich yang pertama direkodkan adalah pada sekitar 100 tahun sebelum Masehi apabila Hillel the Elder, seorang rabbi dan pemimpin Yahudi yang terkenal telah mencampurkan bahan-bahan seperti kekacang, epal, rempah-ratus bersama wain dan meletakkan campuran bahan-bahan ini di antara dua keping roti (matzohs atau flat bread). Beliau menikmati makanan ini sebagai satu cara bagi memperingati kesengsaraan yang dialami oleh masyarakat Yahudi pada waktu itu. Peristiwa ini telah dianggap sebagai kali pertama bagaimana sandwich mula diperkenalkan, meskipun nama rasmi sandwich masih belum digunakan pada waktu itu.

Beratus-ratus tahun selepas itu, ketika Zaman Pertengahan, iaitu pada sekitar abad ke-6 hingga abad ke-16 Masehi, masyarakat telah menggunakan kepingan roti sebagai pinggan atau tempat untuk meletakkan makanan mereka yang lain. Sayur-sayuran dan daging diletakkan di atas kepingan roti tersebut dan mereka menjamah hidangan itu dengan menggunakan tangan. Ini telah direkodkan dalam sejarah sebagai pertama kalinya sandwich jenis terbuka digunakan dan masyarakat pada waktu itu memanggilnya sebagai trenchers.

Sejarah sebenar nama sandwich bermula pada abad ke-18 Masehi, dengan seorang aristokrat Inggeris yang bernama John Montagu, iaitu Earl of Sandwich yang keempat pada waktu itu. Sandwich sebenarnya merupakan nama sebuah bandar yang terletak di wilayah Kent, bahagian tenggara England. John Montagu telah mewarisi gelaran Earl of Sandwich ini daripada datuknya, iaitu Edward Montagu (Earl of Sandwich ketiga) pada tahun 1729, dan beliau hanya berusia 10 tahun pada ketika itu.

John Montagu sewaktu zaman perkhidmatannya sebagai First Lord of Admiralty, iaitu antara tahun 1748 hingga 1751, begitu gemar berjudi. Meskipun mempunyai hobi berjudi, namun Montagu masih dianggap sebagai seorang ahli politik yang rajin dan berdedikasi terhadap tugasnya. Berbalik kepada kegemarannya berjudi, Montagu sanggup menghabiskan masa berjam-jam di meja judi dan tidak akan berganjak meskipun untuk menikmati makanan. Disebabkan beliau tidak ingin meninggalkan meja judinya, maka Montagu sering meminta tukang masaknya untuk membawakan makanan agar dia dapat menikmatinya di meja judi tersebut. Makanan yang sangat digemari olehnya adalah roti, namun, Montagu turut dikenali sebagai seorang yang cerewet, dan beliau telah meminta tukang masaknya untuk meletakkan kepingan daging di antara dua keping roti bakar. Bagi Montagu, hidangan ini mengenyangkan dan ia juga memudahkan dirinya tanpa perlu bergerak daripada tempat perjudiannya.

Hidangan ini kemudiannya menjadi semakin terkenal, kerana ramai orang mula melihat bagaimana Montagu menikmati dua keping roti bersama kepingan daging tersebut, dan terdapat banyak permintaan untuk mendapatkan roti seperti Sandwich (Earl of Sandwich) itu. Montagu juga sebenarnya telah mendapat banyak idea untuk inti roti yang menjadi kegemarannya itu ketika melawat kawasan Mediterranean di mana beliau menyaksikan bagaimana masyarakat Greek dan Turki meletakkan kepingan keju di atas roti yang mereka makan. Beliau telah membawa pulang idea ini dan menjadikan sandwich semakin digemari oleh masyarakat England.

Di Amerika Syarikat, sandwich pertama kalinya telah diperkenalkan pada tahun 1840 oleh Elizabeth Leslie, melalui buku masakannya, iaitu Directions for Cookery. Di dalam buku ini, Elizabeth telah menulis resepi sandwich ham, yang sesuai untuk dijadikan hidangan makan tengah hari atau makan malam. Sandwich ham ciptaan Elizabeth ini diperbuat daripada sekeping roti nipis yang telah disapu mentega bersama sedikit mustard, dan ham sebelum digulung atau dimakan begitu sahaja.

Pada sekitar 1900-an, sandwich mula terkenal di Amerika Syarikat dan menjadi antara makanan penting dalam kalangan masyarakatnya. Pelbagai lapisan masyarakat menggemari sandwich kerana ia mudah untuk disediakan dan sesuai untuk kanak-kanak serta orang dewasa. Tidak lama selepas itu, hamburger telah dicipta oleh Louis Lassen, seorang pemilik restoran di Connecticut, yang memperkenalkan kepingan daging goreng di antara kepingan roti bulat.

Pada 3 November setiap tahun, Hari Sandwich akan disambut sebagai memperingati bagaimana Earl of Sandwich, John Montagu telah mencipta roti yang menjadi kegemaran dunia ini, dan tarikh ini merupakan tarikh lahir kepada Montagu.

Kesimpulan

Pada hari ini, terdapat pelbagai jenis sandwich yang telah dicipta dengan pelbagai jenis nama yang berbeza. Walau apa jua inti, jenis roti, sayuran dan sos yang digunakan untuk setiap jenis sandwich yang berbeza ini, namun asasnya tetap sama, seperti yang pernah dimakan oleh Earl of Sandwich, iaitu dua kepingan roti, dengan kepingan daging di antara keduanya. Nikmatilah sandwich mengikut apa sahaja selera yang anda ingini!

Rujukan

Avey, T. (2013). Discover The History of Sandwich. Retrieved October 8, 2018, from http://www.pbs.org/food/the-history-kitchen/history-sandwich/

Rupp, R. (2015). Unpacking the Stacked History of the Sandwich. Retrieved October 7, 2018, from https://www.nationalgeographic.com/people-and-culture/food/the-plate/2015/05/15/unpacking-the-stacked-history-of-the-sandwich/%0A%0A

Russo, S. (2010). The Encyclopedia of Sandwiches: Recipes, History and Trivia for Everything Between Sliced Bread. Philadelphia: Quirk Books.


Lohong Hitam Pertama Ditemui Dalam Galaksi Kita

Alam angkasa terbentang begitu luas, lagi penuh dengan keindahan berwarna-warni. Banyak objek yang menarik terdapat di ruangan angkasa.

Tetapi hukum keindahan ini tetap sama: cahaya dan masa. Dalam pembelajaran angkasa, mesti pernah dengar pasal “tahun cahaya”.

Ukuran jarak ini mudah difahami jika tengok setiap objek dengan perspektif cahaya. Macam Bumi ini ada dalam Sistem Suria (Solar System) yang terletak dalam Galaksi Bima Sakti.

Galaksi ini ada banyak sistem berbintang yang lain. Salah satu sistem adalah Alpha Centauri, sistem paling berhampiran dengan Solar System.

Jaraknya adalah 4.367 tahun cahaya. Sesungguhnya 4.367 tahun ini adalah masa yang diperlukan untuk cahaya daripada Alpha Centauri sampai di Bumi (sekali gus membolehkan kita nampak sistem tersebut).

Boleh ambil contoh benda lain pun, seperti bintang Tau Ceti yang terletak 11.9 tahun cahaya dari Bumi. Bermakna cahaya bintang tersebut ambil masa 11.9 tahun untuk sampai di Bumi.

Inilah hukum cahaya. Lagi jauh sesuatu objek, lagi lama ia ambil untuk tiba di Bumi. Persoalan sekarang, macam mana saintis cerap lohong hitam (black hole)?

Ini yang betul-betul difikirkan, kerana fenomena lohong hitam adalah anti-cahaya. Gravitinya terlalu dahsyat hingga mampu menyedut segala cahaya.

Memahami Fenomena Lohong Hitam

Lohong hitam bukan sama sekali suatu fenomena yang bersifat malu-malu kucing (jarang berlaku).

Ia kerap berlaku. Malah ketika pembaca menelusuri artikel ini, ada lohong hitam yang sedang membuat onar di luar sana.

Saintis membuat anggaran kasar tentang jumlah lohong hitam. Dan mereka ada numbers yang strong dan formidable, iaitu 100 juta. Bermakna dalam Galaksi Bima Sakti, terdapat 100 juta lohong hitam yang hampir semuanya berjisim setanding Matahari (Carpinetti, 2022).

Dengan menggunakan alat pencerap khas, saintis faham yang lohong hitam adalah suatu fenomena yang berinteraksi dengan bintang.

Maksudnya, sebutir bintang runtuh sampai menjadi lubang iaitu lohong hitam.

Begitu lama hukum ini dipegang sebagai fitrah alam. Walau bagaimanapun, seperti biasa, sains sentiasa membetulkan diri sendiri.

Baru-baru ini, saintis menemui sebuah lohong hitam yang kesunyian tanpa peneman macam segelintir dalam kalangan pembaca. Bermakna lohong hitam ini bersifat liar, bukan kerana keruntuhan bintang yang mati.

Liarnya Lubang Ini

Saintis tidak perlu membangunkan sebuah alat khas untuk tengok lohong hitam liar ini. Mereka bergantung pada Teleskop Angkasa Hubble (HST) yang sudah berzaman di ruangan angkasa.

Dan lohong hitam liar ini terletak 5,150 tahun cahaya dari Bumi, tidak jauh daripada Pusat Galaksi di tengah Bima Sakti (Choi, 2022).

Saintis ternampak secara tidak langsung sebenarnya. Seperti yang dijelaskan, lohong hitam menarik cahaya… sekali gus tidak boleh dilihat begitu saja.

Oleh yang demikian, ada satu faktor yang main peranan. Apabila lohong hitam menarik cahaya, akan berlaku fenomena unik. Cahaya yang menghala ke arah lohong hitam akan membengkok.

Dengan cara inilah saintis mengukur saiz sebuah lohong hitam. Teknologi digital membolehkan saintis kira lohong hitam halus (saiz gunung dianggap halus di angkasa).

Saintis berpendapat lohong hitam liar ini mempunyai jirim sebanyak 7.1 kali ganda lebih tinggi untuk dibandingkan dengan jirim Matahari.

Ia sedang bergerak selaju 162,000 kilometer sejam. Bermakna penyedut gila ini sedang bebas bergerak, bukannya terkunci di satu tempat bagaikan kapal disauh.

RUJUKAN:

Carpinetti, A. (2022, Februari 4). First Truly Isolated Black Hole Discovered in the Milky Way. IFL Science.

Choi, C. (2022, Februari 7). Rogue black hole spotted on its own for the first time. Space.


Perbandingan Bahasa: Melayu vs Yahudi-Melayu

Menurut Kamus Dewan Edisi Keempat, “perbandingan” telah ditakrifkan sebagai “hal berbanding atau dibandingkan”. Menurut Kamus Besar Bahasa Indonesia, “bahasa” telah ditakrifkan “sistem lambang bunyi yang digunakan untuk mengidentifikasikan diri”. Bahasa Melayu dituturkan oleh 250 juta orang di Malaysia, Singapura, Brunei, Thailand, Indonesia, Myanmar, Australia, dan Filipina. Bahasa tersebut dijadikan sebagai bahasa rasmi di Malaysia, Singapura, dan Brunei.

Bahasa Yahudi-Melayu pernah dituturkan di Pulau Pinang dan Singapura. Bahasa tersebut digunakan oleh kaum Yahudi Baghdad pada zaman British. Kaum tersebut berasal dari India. Persoalannya, apakah perbezaan antara Bahasa Melayu dan Bahasa Yahudi-Melayu? Barangkali artikel ini dapat menjawab sedikit persoalan kita. Harap bacalah dengan hati yang terbuka.

Sistem Tulisan

Perbandingan melalui sistem tulisan dapat dilihat antara Bahasa Melayu, dan Bahasa Yahudi-Melayu. Sistem Tulisan secara mudahnya ialah “cara ataupun kaedah untuk menulis”. Bahasa Melayu sedang menggunakan Tulisan Rumi, dan/atau Jawi pada masa kini. Tulisan Rumi ditulis secara melintang dari kiri ke kanan, manakala tulisan Jawi ditulis secara melintang dari kanan ke kiri.

Sebelum itu, artikel ini jelas bercerita tentang kehebatan tamadun Melayu dalam membina sebuah peradaban. Maka kami menjemput kalian untuk beli buku KITAB TAMADUN MELAYU yang sememangnya bercerita tentang sejarah, nilai peradaban dan ciri-ciri ketamadunan dipupuk Melayu. Dengan hanya satu pembelian, kalian boleh dapat tahu banyak benda hebat yang dijayakan nenek moyang kita. Link pembelian: https://bit.ly/3T0GDqq

Bahasa Yahudi-Melayu menggunakan abjad Ibrani. Tulisan tersebut ditulis dari kanan ke kiri secara melintang. Tulisan tersebut juga dibca dari arah kanan ke kiri secara melintang.

Pengadaptasian Istilah

Perbandingan melalui pengadaptasian istilah dapat dilihat antara Bahasa Melayu dan Bahasa Yahudi-Melayu. Pengadaptasian Istilah ialah “cara mengadaptasi perkataan”. Bahasa Melayu menerima unsur luar daripada pelbagai bahasa asing. Bahasa asing tersebut ialah Arab, Inggeris, Hokkien, Sanskrit, dan sebagainya. Bahasa Yahudi-Melayu juga menerima unsur luar daripada pelbagai bahasa asing. Bahasa asing tersebut ialah Melayu, Yahudi-Parsi, dan Hokkien.

Perkataan “lo (לא)” ditemui dalam Bahasa Yahudi-Melayu. Perkataan tersebut berasal daripada Bahasa Hokkien, “lú (汝)”. Perkataan “lo” merujuk kepada kata ganti nama diri kedua seorang. Ayat “namikham (נמיחוהם)” ditemui dalam Bahasa Yahudi-Melayu. Ayat tersebut membawa maksud “saya tidak mahu”. Ayat berkenaan berasal daripada Bahasa Parsi, “namikhaham (نميخواهم)” melalui Bahasa Yahudi-Parsi.

Tatabahasa

Perbandingan melalui tatabahasa dapat dilihat antara Bahasa Melayu dan Bahasa Yahudi-Melayu. Tatabahasa ialah pengetahuan tentang pembentukan perkataan dan proses pembinaan ayat. Bahasa Melayu dan Bahasa Yahudi-Melayu menggunakan sistem SVO. Ayat mudah dalam kedua-dua bahasa tersebut dimulai dengan subjek, lalu diikuti oleh kata kerja dan objek. Ayat “Awak cakap jam tiga” adalah antara ayat dalam Bahasa Melayu. Perkataan “awak” merujuk kepada subjek, perkataan “cakap” merujuk kepada kata kerja, dan “jam tiga” merujuk kepada objek.

Ayat “Lo chakob pokol tiga” adalah antara ayat dalam Bahasa Yahudi-Melayu. Perkataan “lo” merujuk kepada subjek, perkataan “chakob” merujuk kepada kata kerja, dan “pokol tiga” merujuk kepada objek.

Analisis Ayat 1

Pertimbangkan ayat berikut dalam kedua-dua bahasa tersebut. Buat sebuah perbandingan daripada ayat tersebut.

Bahasa Melayu:
Saya tidak mahu.

Bahasa Yahudi-Melayu:
Saya tida maho.

Kedua-dua bahasa di atas menggunakan perkataan “saya” sebagai kata ganti nama diri pertama seorang. Ia masing-masing menggunakan “tidak” dan “tida” sebagai kata nafi. Kedua-dua bahasa berkenaan juga masing-masing menggunakan “mahu”, dan “maho”.

Kata nafi dalam kedua-dua bahasa tersebut diletakkan selepas subjek. Kata tersebut juga diletakkan sebelum kata kerja.

Analisis Ayat 2

Bahasa Melayu:
Jam berapa?

Bahasa Yahudi-Melayu:
Pokol beraba?

Kedua-dua bahasa tersebut masing-masing menggunakan “jam”, dan “pokol”. Perkataan “jam” dan Bahasa Melayu berasal daripada Bahasa Sanskrit, “yama (याम)”. Kedua-dua bahasa tersebut masing-masing menggunakan “berapa”, dan “beraba”.

Analisis Ayat 3

Bahasa Melayu:
Awak cakap enam ratus.

Bahasa Yahudi-Melayu:
Lo chakob henam ratush.

Kedua-dua bahasa di atas masing-masing menggunakan perkataan “awak” dan “lo” sebagai kata ganti nama diri kedua seorang. Kedua-dua bahasa di atas masing-masing menggunakan perkataan “cakap” dan “chakob” sebagai kata kerja.

Kedua-dua bahasa di atas masing-masing menggunakan perkataan “enam” dan “henam”. Perkataan Yahudi-Melayu tersebut mengalami Penambahan Bunyi Awalan (Prothesis).

Kedua-dua bahasa di atas masing-masing menggunakan perkataan “ratus” dan “ratush”. Perkataan Yahudi-Melayu tersebut mengalami Penarikan-S (S-retraction).

Kosa Kata Unik

Kedua-dua bahasa tersebut mempunyai kosa kata yang mungkin tidak wujud dalam bahasa lain. Sebahagiannya boleh diagak manakala sebahagian yang lain sukar difahami. Antara kosa kata yang terdapat dalam Yahudi-Melayu ialah “langit (لاڠيت)”, “betina (بتينا)”, “lelaki (للاکي)”, “hidup (هيدوڤ)”, dan “sana (سان)”. Kesemua perkataan tersebut masing-masing bermaksud “langit”, “betina”, “orang”, “hidup”, dan “sana”.

Antara kosa kata yang terdapat dalam Yahudi-Melayu ialah “langit (לנגית)”, “batinah (בתינה)”, “orang (אווראנג)”, “hidob (הידוב)”, dan “sana (סנא)”. Kesemua perkataan tersebut masing-masing bermaksud “langit”, “wanita”, “lelaki”, “hidup”, dan “sana”.

Kebolehfahaman Bersama

Kebolehfahaman Bersama ataupun dalam bahasa Inggeris “Mutual Intelligibility” secara ringkasnya adalah situasi di mana penutur dapat memahami antara satu sama lain tanpa perlu pelajarinya. Bolehkah penutur Melayu dan Yahudi-Melayu dapat faham satu sama lain? Dengan keadaan, mereka tidak pernah belajar bahasa lain, dan mereka perlu berbual dengan menggunakan bahasa masing-masing.

Sejujurnya, penulis tiada jawapan untuk soalan tersebut. Harap mereka yang berkenaan dapat memberikan ulasan di dalam ruangan ulasan di bawah.

Akhir Kata

Kesimpulannya, itu adalah artikel tentang perbandingan antara Bahasa Melayu, dan Bahasa Yahudi-Melayu. Bahasa Yahudi-Melayu dikenali sebagai Judeo-Malay dalam Bahasa Inggeris.

Sebagaimana yang lain, orang Yahudi yang tiba sesuatu tempat akan mengadaptasi dengan tempatan. Orang Yahudi yang tiba di Pulau Pinang akan beradaptasi dengan unsur tempatan di samping mengekalkan sedikit unsur sendiri.

Apakah yang penulis terlupa tentang kedua-dua bahasa tersebut? Harap berikan ulasan anda di dalam ruangan ulasan di bawah.

Semoga artikel ini membawa manfaat kepada semua pihak baik secara langsung ataupun tidak langsung.

RUJUKAN
Dewan Bahasa dan Pustaka: Perbandingan. Dicapai pada 18hb Februari 2022 dari https://prpm.dbp.gov.my/cari1?keyword=perbandingan
Kamus Besar Bahasa Indonesia: Bahasa. Dicapai pada 18hb Februari 2022 dari https://kbbi.kemdikbud.go.id/entri/bahasa
Langfocus: Malay. Dicapai pada 18hb Februari 2022 dari https://youtu.be/70nxZpblKws
Omniglot: Malay. Dicapai pada 18hb Februari 2022 dari https://omniglot.com/writing/malay.htm
Jewish Languages A to Z. Dicapai pada 18hb Februari 2022 dari https://books.google.com.my/books?id=reTzDwAAQBAJ… languages a-z judeo-malay&f=false


Pertarungan Kuasa Yang Hampir Menjadikan England Negara Islam

Selepas jatuhnya Semenanjung Iberia ke tangan Bani Umayyah menerusi kempen ketenteraan Tariq bin Ziyad, Islam menjadi anutan rasmi wilayah di selatan Eropah itu. Tetapi tidak ramai tahu, pada satu ketika, ada satu negara boleh saja menyertai Andalusia sebagai sebuah wilayah Islam. Negara yang dimaksudkan ialah England semasa era Raja John (24 Disember 1166 – 19 Oktober 1216).

Idea radikal ini timbul tatkala John berdepan pelbagai masalah baik domestik mahupun luar negara. England dibelenggu masalah hutang yang tinggi terutama selepas menebus kekanda John, Raja Richard I/Richard the Lionheart yang dipenjarakan atas titah Maharaja Rom Suci (Holy Roman) ketika itu, Henry VI. England kehilangan pendapatan negara selama dua tahun selepas terpaksa mengumpul 150,000 syiling perak sebagai bayaran tebusan kepada baginda.

Ini tidak dibantu oleh tindakan Richard I yang membelanjakan sejumlah wang yang besar untuk kempen Perang Salib Ketiga (Third Crusade). Walaupun berjaya menakluk Cyprus dan Sicily semasa dalam perjalanan ke Jerusalem, England tak dapat satu sen pun pulangan daripada ekspedisi ketenteraan baginda. Malah, kos ekspedisi Richard I ditanggung menerusi kenaikan kadar cukai dan menjual semua gelaran kepada individu yang berminat dengan harga tinggi.

Bagi mendapatkan semula wang untuk mengisi perbendaharaan England, baginda memerangi Perancis yang diperintah Raja Philip II pada 1193. Bagaimanapun, usaha Richard I terbantut selepas baginda mangkat akibat jangkitan kuman pada luka selepas sebatang anak panah mengenai bahunya. Bukan kena leher ya macam yang dipaparkan dalam filem Robin Hood (2010).

Bila John menaiki takhta, kempen terhadap Philip II diteruskan walaupun selepas memeterai Perjanjian Le Goulet pada 1200. Sikap baginda yang berkelakuan buruk terhadap bangsawan-bangsawan Perancis mengakibatkan ramai yang memilih bersekutu dengan raja Perancis itu. Selain itu, kedudukan kewangan Perancis yang lebih kukuh membolehkan Philip II terus menekan John tanpa henti.

Hal ini tidak dibantu dengan isu pertelagahan antara John dengan Paus Innocent III berkenaan siapa yang patut dilantik sebagai Archbishop of Canterbury. Baginda mahukan John de Gray, Bishop of Norwich sebagai archbishop yang baru tetapi Innocent III yang dianggap agresif dan bercita-cita tinggi mahukan sub-prior archbishop sebelumnya, Reginald. Keengganan John mengikut kehendak Paus berkenaan mengakibatkan pihak Rom memutuskan semua hubungan dengan baginda pada 1209.

Dalam England pula, bangsawan-bangsawan makin panas hati dengan kerenahnya sebagai pemerintah. Ini membawa kepada tercetusnya Perang Baron antara John dengan kelompok aristokrat. Bagi meredakan kemarahan mereka, baginda menandatangani perjanjian Magna Carta yang menjadi batu asas pertama kepada perlembagaan Britain moden. Tetapi itu masih tak cukup dengan pihak pemberontak mendapat sokongan Putera Louis of France yang menginginkan takhta John.

Dengan baginda kini dikeliling ramai musuh ditambah dengan ketiadaan wang dalam tangan, John terpaksa memikirkan satu solusi radikal: bergabung dengan kerajaan Muwahidun yang menguasai Maghribi, sebahagian Tunisa dan Andalusia ketika itu. Walaupun dianggap sebagai musuh kerajaan-kerajaan Kristian Sepanyol, Muwahidun sentiasa bercita-cita meluaskan jajahan mereka. Jika cita-cita ini direalisasikan, kekalahan di Tours beberapa ratus tahun sebelumnya dapat dipadamkan dan digantikan dengan perluasan wilayah Islam di Perancis.

Bagi John pula, mempunyai sekutu seperti Muwahidun amat membantu dalam menangani ancaman Philip II. Selain mengukuhkan kedudukannya sebagai pemerintah, ini turut membantu dari segi perdagangan kerana membuka akses hubungan dengan kerajaan-kerajaan Islam lain termasuk Ayubiyah (Mesir) dan Bani Abbasiyah di Iraq. Ini dapat memulihkan semula perbendaharaan England yang kosong akibat peperangan selama bertahun-tahun.

Justeru, tugas duta ke Muwahidun yang berpangkalan di Rabat diserahkan kepada seorang paderi bernama Robert of London. Semasa menghadap pemerintah Muwahidun ketika itu, Muhammad al-Nasir, Robert menyatakan hajat John untuk berbaiah kepada kerajaan dan sanggup menganut Islam sebagai agama rasmi England. Bagaimanapun, secara rahsia, beliau memberitahu al-Nasir bahawa John merupakan seorang pemerintah yang kejam dan tidak berperikemanusiaan.

Sebagai menghargai kejujuran Robert, baginda mengurniakannya banyak hadiah. Pada masa sama, al-Nasir turut menyatakan penolakan terhadap gagasan John itu. Pada hemat baginda, jika ia dipersetujui sekalipun, tidak mustahil raja England itu akan menikam baginda dari belakang sekiranya keadaan memihak kepadanya. Ini menjadikan John jauh lebih merbahaya daripada raja-raja Kristian Sepanyol.

Sebaik pulang, Robert menipu John bahawa diskusi England-Muwahidun berjalan lancar dengan menunjukkan hadiah-hadiah al-Nasir. Sebagai ganjaran, baginda mengurniakan lebih banyak hadiah kepada Robert dan melantiknya sebagai abbot di St Albans. Bagaimanapun, pembohongan beliau terbongkar selepas Robert terlepas cakap kepada seorang pendeta bernama Matthew Paris. Paris kemudiannya merekodkan Robert kemudiannya ditahan atas dakwaan menyeleweng dana gereja.

Yang pasti, idea pakatan ini tidak pernah menjadi kenyataan. Ini selepas al-Nasir mangkat pada 1213 dengan John pula menyusul beberapa tahun kemudian. Walaupun ramai sejarawan Inggeris menolak kisah ini sebagai mitos, ia tak sepatutnya diketepikan begitu saja.

Kalau tak, apa kejadahnya para pemerintah Inggeris/British di kemudian hari seperti Elizabeth I memilih berpakat dengan Turki Uthmaniyah? Ini menunjukkan bahawa kerajaan Islam dan pemerintahnya boleh dipercayai sebagai sekutu yang setia dan boleh diharap – sesuatu yang cuba dicapai John beratus tahun sebelumnya. Andai ini direalisasikan, sejarah Eropah yang dikenali hari ini akan berubah 360 darjah.

RUJUKAN

Stewart, G. (2008, 16 Februari). The king who wanted Sharia England. The Times.

SideQuest. (2022, 7 Mei). That Time England Almost Converted to Islam.


Mencabar Teori Konspirasi: Haarp Bukan Versi Sebenar Geostorm!

Selama beberapa tahun, kita sentiasa disogok dengan teori-teori mengarut kelompok ahli konspirasi bahawasanya kuasa-kuasa besar terutama Amerika Syarikat mengawal cuaca dunia. Mereka menunjukkan bukti bahawasanya beberapa bencana alam yang berlaku di beberapa tempat di dunia terhasil gara-gara Program Kajian Aurora Aktif Frekuensi Tinggi atau HAARP. Mungkin teori sebeginilah yang memberi inspirasi kepada Dean Devlin (Leverage, Stargate) untuk menghasilkan filem bencana alam terbitan Warner Bros, Geostorm (2017). Tapi apa itu HAARP sebenarnya?

HAARP sebenarnya satu program kajian saintifik yang dibiayai secara bersama oleh Tentera Laut Amerika Syarikat (US Navy), Tentera Udara Amerika Syarikat (USAF), University of Alaska Fairbanks (UAF) dan Agensi Projek Kajian Lanjutan Pertahanan (DARPA). Projek ini ditubuhkan untuk mengkaji ionosfera iaitu lapisan atmosfera bumi bermula dari 70 atau 80 kilometer di atas permukaan bumi hingga ke ketinggian tak terhingga yang terion secukupnya oleh sinaran ultralembayung solar dan elektron bebas di dalam lapisan ini mempengaruhi perambatan gelombang radio. Selain itu, projek berkenaan akan mengkaji potensi teknologi penambahan ionosfera bagi pemantauan dan komunikasi radio. Memandangkan kemudahan projek berkenaan dimiliki UAF, ia menggunakan pemancar frekuensi tinggi yang dijana kuasa tinggi bagi membolehkan kajian ionosfera dijalankan.

Pembangunan projek ini dimulakan pada tahun 1990 dan ia mendapat sokongan senator Alaska dari Parti Republikan, Ted Stevens. Melalui sokongan beliau, projek tersebut mendapat kebenaran kerajaan dan ia mula dibina pada tahun 1993. Selepas ia siap dibina dan mula beroperasi pada tahun 1999, ia memancarkan isyarat sebanyak 3.6 juta watt frekuensi radio dan ia boleh dipancarkan secara berterusan atau secara denyutan. Ia boleh dikesan dengan menggunakan pelbagai jenis alat seperti radar UHF dan VHF, penerima berfrekuensi tinggi dan kamera optik. Sebarang maklumat yang diraih daripada HAARP diharap dapat membantu para saintis dan penyelidik mengurangkan kesan-kesan ini bagi menambahbaik kemampuan sistem komunikasi dan panduan bagi kegunaan awam dan tentera. Jika matlamat ini dapat dicapai, ini dapat membantu memperbaiki sistem komunikasi kapal selam atau kebolehan mengesan dan memetakan deposit mineral atau bunker tersembunyi di sesetengah wilayah atau negara. Kemudahan hari ini tidak mempunyai jarak diperlukan untuk wilayah seperti Timur Tengah tetapi ia masih boleh dilakukan jika ia diletakkan di atas platform bergerak. Selain itu, para saintis juga menggunakan HAARP untuk mengkaji ciri-ciri ionosfera, memerhati struktur aurora dan mendokumentasi kepelbagaian lapisan ozon bumi.

Pasti ada yang menganggap HAARP ini satu eksperimen yang merugikan dari segi masa dan duit tetapi ia banyak memberi keputusan yang tidak disangka-sangka. Pengukuran pancaran optik yang muncul akibat gangguan elektron yang dipanaskan merupakan satu pencapaian HAARP yang tidak disangka-sangka. Ini kerana dalam tempoh 20 tahun, eksperimen yang dijalankan pemanas Hamparan Tidak Koheren Eropah (EISCAT) di Artik Norway dianggap gagal dan para penyelidik HAARP sudah diberi amaran eksperimen berkenaan tidak akan berjaya. Tetapi berkat kesabaran dan ketekunan mereka, mereka berjaya merekod imej garisan oksigen merah berukuran 630 nanometer (nm) yang mendedahkan tompok kecil yang sekejap ada dan sekejap tiada seiring dengan pemanas berkenaan. Ini menunjukkan HAARP berupaya memanaskan elektron dan mengganggu aliran oksigen. Apabila ia diuji pada zenith magnetik pada tahun 2002, tompokan itu menyala dan 10 kali lebih terang sebagai teja udara berbanding lokasi-lokasi lain dunia.

Terima kasih kepada keupayaannya mengubah frekuensi dengan lancar, antena HAARP berupaya memanaskan ionosfera pada altitud spesifik di mana frekuensi pemancaran boleh menyamai dua resonans secara serentak. Ini diuji pada tahun 2004 apabila teja udara yang terhasil daripada eksperimen itu mengeluarkan pancaran oksigen berwarna merah dan hijau. HAARP turut menguji perkara sama pada lapisan ionosfera efemeral yang dihasilkan oleh aurora. Hasil eksperimen menunjukkan tompok-tompok cahaya lebih terang seperti mana aurora itu sendiri. Walaupun ia berjaya dihasilkan semula dalam beberapa eksperimen lain, para saintis masih tidak dapat menerangkan bagaimana ia boleh berlaku.

Pada tahun 2013, HAARP ditutup seketika bagi menanti kontraktor mana yang dilantik untuk menguruskan operasi kemudahan berkenaan. Wujud spekulasi siapa yang akan menguruskan projek berkenaan dan masa hadapan fasiliti itu. Setahun selepas itu, USAF sedang berkira-kira menutup HAARP dan ini mengundang reaksi negatif para saintis. Selepas beberapa lama spekulasi berkenaan masa hadapan HAARP, akhirnya ia terjawab apabila USAF menyerahkan kawalan dan peralatan kemudahan HAARP kepada UAF pada tahun 2015. Dan UAF menjadikan kemudahan ini mudah diakses oleh para penyelidik dengan asas bayar baru guna.

Jadi, apa yang mendorong HAARP sebagai magnet kelompok ahli teori konspirasi? Menurut Austin Baird yang menulis untuk Alaska Dispatch, jawapannya mudah saja. HAARP tidak membuka pintu seluas-luasnya kepada pengunjung seperti mana dilakukan kemudahan Persekutuan lain di seluruh negara dan mereka tidak berusaha lebih keras menerangkan kepentingan program mereka kepada orang ramai. Sementara seorang saintis bernama David Naiditch menganggap HAARP magnet kepada teori konspirasi kerana tujuan penubuhannya dianggap misteri dan sulit oleh orang yang ada pengetahuan sains. Sementara penulis dan wartawan Sharon Weinberger memanggil HAARP sebagai Moby Dick untuk kelompok teori konspirasi dan menyifatkan populariti teori mengarut sebegini mengatasi faedah yang diberikan program berkenaan kepada kelompok saintifik.

Antara tuduhan yang selalu dilemparkan kepada HAARP ialah program tersebut dikatakan berupaya mengubah iklim dan cuaca seperti yang digambarkan dalam Geostorm. Sebagai bukti kepada tuduhan ini, ahli teori konspirasi memetik kenyataan Prof Michio Kaku menerusi satu temubual bersama saluran berita CBS News pada tahun 2013. Menerusi temubual berkenaan, Kaku menyifatkan Taufan Harvey dan Irma yang berlaku ketika itu akibat eksperimen yang dijalankan HAARP. Dakwaan ini tersebar di beberapa laman sesawang dan saluran video YouTube pada September 2017. Tetapi selepas disiasat pasukan laman sesawang penyemak fakta Snopes.com mendapati kenyataan ahli fizik terkenal itu telah dimanipulasi oleh kelompok teori konspirasi dan video yang dikatakan pengakuan Kaku itu sebenarnya telah disunting.

Menurut Snopes.com, Kaku tidak pernah mengeluarkan kenyataan HAARP bertanggungjawab kepada dua taufan berkenaan. Sebaliknya, video temubual CBS News dengan beliau menunjukkan ahli teori fizik itu ditanya apakah kemungkinan cuaca boleh dikawal oleh kerajaan menerusi laser atau kaedah lain.

Boleh rujuk temubual penuhnya bersama CBS News di sini: https://www.youtube.com/watch?v=hm1_TfTgUag

Menerusi temubual berkenaan, Kaku berbicara kemungkinan sesebuah kerajaan boleh menyebabkan hujan turun atau tidak turun dan menyifatkan bukti yang cuba dibawa bersifat tidak konkrit dan tidak boleh dibuktikan. Beliau menambah, sebarang usaha untuk mengawal cuaca dianggap tidak konklusif tetapi itu tidak bermakna mereka berhenti di situ saja. Para saintis sedang cuba membawa peraturan fizik dan menggunakan laser dengan kekuatan trilion watt untuk eksperimen berkenaan. Bagaimanapun, Kaku tidak menolak kemungkinan ia berlaku dengan aplikasi pengubahsuaian dan pengawalan cuaca melibatkan isu seperti hujan, banjir dan ribut taufan. Malah, bila pihak Snopes.com mengajukan pertanyaan pasal ini, Kaku sendiri menyifatkan video yang disiarkan ahli teori konspirasi sebagai 100% palsu. Begitu juga semasa beliau membuat kemunculan untuk saluran berita sama pada tahun 2017 berkenaan Taufan Harvey dan sains di sebalik taufan. Dalam temubual berkenaan, Kaku tidak menyebut satu patah pun berkenaan HAARP.

Bagaimanapun, itu tidak menghalang para ahli teori konspirasi dari terus mengutarakan teori yang bersifat sensasi dan tidak masuk akal. Habis semua bencana alam yang berlaku di negara-negara dunia diletakkan beban kesalahan pada HAARP. Malah, ada yang bertindak lebih berani dengan mendakwa HAARP juga bertanggungjawab mencetuskan tragedi kehilangan MH370 dan kemusnahan kapal angkasa Challenger. Walaupun Institut Geofizik UAF yang menguruskan kemudahan HAARP mengumumkan program rumah terbuka pada Ogos setiap tahun bagi membenarkan para pelawat melihat HAARP sebagai respon kepada artikel Baird, ia dilihat masih belum mampu memadamkan kedegilan sesetengah pihak yang masih menyalahkan HAARP sebagai punca kepada sesebuah musibah terutama bencana alam dan tragedi kemalangan.

Jadi ini membuatkan saya mahu mengajukan soalan ini kepada ahli teori konspirasi: apakah anda mendakwa program ciptaan manusia seperti HAARP lebih hebat berbanding kehebatan Rabbul Jalil, penguasa alam dunia dan akhirat? Ingatlah, apa saja musibah yang berlaku, semua itu tidak akan berlaku tanpa izin, kudrat dan iradat-Nya. Jika kita berterusan menyalahkan HAARP sebagai punca, tidakkah kita sedar kita sebenarnya mendewa-dewakan tangan-tangan di sebalik pembinaan dan operasi program itu sendiri? HAARP sememangnya satu program penyelidikan sains berkenaan ionosfera tetapi untuk dibawa sehingga ke tahap seperti yang kita lihat dalam Geostorm? Saya akan berpegang kepada kenyataan Kaku bahawa ia masih lagi mustahil dan jika ia dapat direalisasikan sekalipun, ia akan mengambil masa yang lama untuk direalisasikan sebagai satu realiti. Malah, jika benar tuduhan pengawalan dan manipulasi cuaca itu berlaku, ini sudah pasti akan menarik perhatian ramai pihak berlumba-lumba untuk mengatasi mesin sebegini. Akhirnya, dunia kita binasa gara-gara ketakutan yang tiada rasional ini.

RUJUKAN:


British Punya Kemaruk Nak Minum Teh Sampai Kena Pasang Cerek Dalam Kereta Kebal

Setiap negara ada kudapan tersendiri. Misalnya, Jepun dengan sake dan sushi. Kita pula pisang goreng cicah kopi. Manakala British dengan teh dan pastri. Namun kalau dibandingkan tiga negara ini, boleh kata British paling tidak relaks. Sampai tiap masa mesti pekena teh.

Bayangkan, kalau kita di sini memang pe’el biasa masuk pejabat, cucuk punch card dan kemudian keluar bersarapan. Hatta makan-makan karipap selepas mesyuarat pun benda lumrah bagi sesetengah. Tetapi kalangan British, mereka bawa budaya seumpama ini ke tahap seterusnya.

Di mana , mereka dengan selamba buat minum-minum petang di medan perang. Kalau tentera infantri yang buat begini masih masuk akal lagi. Ini siap pemandu kereta kebal pun buat kepala sama. Memang santai habis sampai kalah ‘bani tenang’.

Apapun ikutkan, memang alasan masing-masing adalah untuk kekal tenang. Ini berikutan suasana perang yang serba menekan dan menguras kewarasan. Lebih-lebih lagi bagi pemandu kereta kebal. Mereka bukan takat menjadi sasaran utama musuh. Tetapi juga panggilan alam.

Mana tidak, fungsi kereta kebal ini biasanya ditagih sepanjang operasi. Kalau operasi berjalan sampai berjam-jam, maka berjam-jam jugalah pemandunya perlu berkampung di dalam situ. Soal makan-minum dan tidur boleh tahan lagi. Dibuatnya masa itu juga perut memulas dan hajat ingin dilunas? Memang perlu membuang dalam botol atau kotak peluru kosonglah jawabnya.

Masalahnya, dalam setiap kereta kebal bukan ada seorang anggota sahaja. Paling tidak perlu ada tiga hingga lima orang. Jadi, semua boleh bayang macam mana lemasnya bila ada seorang yang perlu membuang semasa operasi. Sudahlah ruangnya sempit. Mahu renggangkan kaki pun sukar. Kematu punggung pula usah cakap, memang mencabar. Sebab itu sekali-sekala bila ada peluang, mereka akan keluar daripada kereta kebal untuk ambil angin dan longgarkan badan.

Bagi anggota dari British, peluang ini turut dimanfaatkan untuk menyalakan ‘unggun’ dan membancuh teh. Kira, ramai-ramai akan parkir kereta kebal di satu lokasi lalu berkumpul untuk minum-minum.

Tren begini boleh kata biasa mereka buat semasa berkhidmat di Afrika Utara. Misalnya pasca Pertempuran Gazala di Libya pada Jun 1942. Konon, ia untuk menaikkan semangat selepas British sebagai anggota Pihak Bersekutu kalah teruk di tangan Jerman.

Semasa tumpuan perang beralih ke Eropah, tren serupa turut dibawa ke sana. Cuma masalahnya, gaya pertempuran di Eropah agak berbeza. Terutama bagi kenderaan berperisai seperti kereta kebal. Ini kerana medan pertempuran di Eropah tidak seterbuka di gurun. Sebaliknya ia berlangsung di ruang-ruang sempit dalam bandar. Jadi, sukar untuk mengesan musuh dari jarak jauh.

Bila begini, tren melepak sambil minum teh di luar kereta kebal sepatutnya diharamkan sama sekali. Sebab ia membahayakan pasukan dan menjejaskan formasi. Tetapi anggota British peduli apa. Tea lives matter. Justeru budaya begitu terus diamalkan. Sampailah Tuhan beri pengajaran pada Jun 1944.

Tanggal ini ikutkan adalah tanggal keramat buat pihak Bersekutu. Sebab pada 6 Jun, mereka beramai-ramai menyerang pantai Normandy, Perancis sekali gus merebut kedudukan tersebut dari Jerman. Kira ringkas kata, ia operasi yang menjamin penguasaan Bersekutu di sebelah barat.

Namun sebelum sempat mereka merayakan kemenangan tersebut, berlaku satu kejadian yang amat memalukan. Kejadian ini berlaku di kampung Villers-Bocage – berjarak 30 km dari bandar Caen, Perancis.

Masa itu, Briged Kereta Kebal Ke-22 British ditugaskan oleh panglima Bernard Montgomery untuk merebut Caen dan memintas pasukan Jerman yang membuat pengunduran. Maka untuk itu, mereka pun berangkat pada awal pagi 13 Jun sebelum berhenti pada 8:30 am di satu lokasi yang dikenali sebagai Point 213 – sebuah bukit kecil berhampiran kampung Villers-Bocage.

Perhentian ini adalah bagi melakukan sedikit penyelenggaraan, di samping memberi ruang kepada pegawai atasan untuk bermesyuarat sesama mereka. Ikutkan, sepanjang mesyuarat tersebut berjalan patut ada dua-tiga jentera yang membuat kawalan dan pantau keadaan.

Tetapi tidak. Semua jentera dimatikan dan di-parkir di tepi jalan. Sebabnya? Masing-masing mahu renggangkan badan dan kempunan minum teh macam tiada hari esok. Sudahnya, semua pun bersidai di luar kereta kebal. Sampai tidak perasan betapa pada jarak 200 meter di hadapan, ada sepasukan kereta kebal jenis Tiger sedang memerhati.

Pasukan ini diketuai oleh seorang komander Jerman bernama Michael Wittman. Bagi yang tidak kenal, Wittman ini merupakan veteran dari Pertempuran Kursk – antara pertempuran terdahsyat di sempadan timur melawan Soviet. Justeru, beliau amat berpengalaman.

Dan pengalaman tersebut terbukti dalam insiden di Villers-Bocage ini. Di mana, beliau dengan pantas mengeluarkan arahan kepada anak-anak buahnya supaya kekal dalam kedudukan, sambil beliau sendiri menggerakkan jenteranya menghampiri musuh. Ini supaya serangan mengejut dapat dilakukan tanpa dikesan awal.

Maka pada jam 9:05 pagi, Wittman pun membedil kereta kebal jenis Sherman Firefly yang merupakan satu-satunya jentera anti-kereta kebal berat dalam briged tersebut. Dengan musnahnya jentera itu, jentera-jentera lain pun menjadi lauk mudah buat Wittman – yang disokong oleh empat buah kereta kebal Tiger dalam pasukannya.

Lantas dalam masa 15 minit, kesemua 14 kereta kebal British habis dibedal. Ini tidak termasuk 9 buah half-track, 4 buah gun-carrier, dan dua buah meriam anti-kereta kebal yang turut musnah. Bayangkan, semuanya musnah gara-gara minum teh. Memang satu pukulan memalukan buat British.

Atas sebab itu pada 1946, Suruhanjaya Kajian British mengeluarkan laporan berjudul ‘A Survey of Casualties Amongst Armored Units in Northwest Europe’.

Dalam laporan tersebut, mereka menjelaskan betapa 37% kasualti dalam kalangan rejimen kenderaan berperisai sepanjang Mac 1945 hingga September 1945 adalah disebabkan anggota yang terlibat berada di luar jentera. Baik untuk membuang hajat, berehat, mahupun minum teh.

Lantas bagi menangani masalah tersebut, mereka pun mencadangkan satu solusi – iaitu, memasang ‘cerek’ dalam kereta kebal. Tujuannya, supaya kru kereta kebal tidak perlu lagi meninggalkan posisi semata-mata mahu membancuh teh.

Hal ini bukan setakat menambah kadar survivability dan meningkatkan moral, tetapi juga membolehkan anggota bertugas dengan lebih selesa. Kerana, ‘cerek’ atau boiling vessel (BV) tersebut turut berfungsi memasak makanan (dalam tin atau paket) dan menjerang air hangat (untuk diminum atau dibuat basuhan).

Jentera pertama yang menerima akses terhadap BV adalah kereta kebal Centurion. Dan seiring waktu, jentera-jentera lain turut dimuatkan dengan teknologi sama. Sampai boleh kata, kesemua jentera tempur utama milik British mempunyai BV.

RUJUKAN

Fratus, Matt. (2022, 4 May). Combat Tea Party: Why Tea Kettles Are Installed In British Army Tanks. Coffee Or Die.

Simpson, James. (2017, 18 July). The British Perfected the Art of Brewing Tea Inside an Armored Vehicle. War is Boring.

Technology.org. (2018, 21 April). Do tanks have toilets? And is it true that British tanks have tea kettlers?

Torchinsky, Jason. (2019, 25 April). British Tanks Have Had Tea-Making Equipment Installed Since WWII. Jalopnik.